बतकुच्चन – १०० – Anjoria\nMar 8, 2013 बतकुच्चन\nपिछला कुछ महीना से फाँसी का फैसला पर गृहमंत्रालय अतना फदफदा गइल बा कि ताबड़तोड़ फाँसी सकारे के सलाह दिहले जात बा. अब एह बात पर बहुते कुछ मन करे लागल कहे सुने के. बाकिर आजु के हालात अइसन हो गइल बा कि बतियावे के आजादी भले होखे बतावे के आजादी नइखे रहि गइल. ऊ करिहन त करसु रउरा बोलीं बताईं मत ना त पुलिस ध के ले जाई आईटी एक्ट में. कह सकीलें कि एह एक्ट से अखबार के का मतलब. त जान जाईं कि हर अखबार के आजुकाल्हु नेट संस्करण मौजूद बा आ उहो ओह एक्ट के जद में आ जाई. से चलीं बात बदलल जाउ.\nरहल सवाल बतकुच्चन के त ओकरा खातिर लस्त पस्त, लथपथ, आ लदर फदर बा हमरा लगे. लस्त माने शिथिल, पस्त माने हिम्मत हारल. लथपथ माने लदर फदर. पानी पाँक से बोथाइल भा भींजल कपड़ा पहिरले. भोजपुरी के बहुते शब्द खोजे चलब त कवनो शब्दकोष में ना मिली. एक त भोजपुरी में बहुते शब्द कोष बाड़ी स ना आ जवन बड़लो बाड़ी सँ तवनो में सगरी शब्द नइखे मिले वाला. शब्द बनेला ध्वनि से. हर ध्वनि से शब्द ना बने बाकिर हर शब्द से ध्वनि निकलेला जरूर. भोजपुरी भा लोकभाषा के खासियत होला कि ध्वनि से शब्द बहुते बन जाली सँ. काहे कि ओहिजा व्याकरणाचार्य लोग मौजूद ना रहे आ व्याकरण के बंधन ना भेंटाव. से तीन कोस पर पानी बदले आठ कोस पर बानी.\nअब फदफदइले के ले लीं. बासी कढ़ी में उबाल आवे लागे भा दूध गाढ़ हो के खउलत जाव त ओह में से फदफद के ध्वनि निकले लागेला. अब ओही ध्वनि से शब्द बना लिहल गइल फदफदाइल. ओही तरह फनफनाइल के हाल बा. खीसि जब नाक से तेज तेज साँस निकले लागे त फन फन करेला आ शब्द बन गइल फनफनाइल. रउरा इहो कह सकीलें कि जब आदमी नाग का तरह फन निकाल लेव त ओकरा के फनफनाइल कहल जा सकेला. एही तरह लदर फदर बनल. देहि पर भींजल बोथाइल कपड़ा होखे त चलत घरी फदर फदर जइसन आवाज होखे लागेला. कहे के मतलब इहे कि बहुते शब्दन के जनम एही तरह के ध्वनि से हो जाला. लस्त पस्त आ लथपथ सुने में भलही एक जस लागे आ बुझाव कि लस्त पस्ते से लथ पथ बनल होखी बाकिर मतलब अतना फरदवला बा दुनु के कि एह तरह के मानल गलत हो जाई. आदमी जब हार के शिथिल पड़ जाव त कहल जाला कि लस्त पस्त हो गइल बा. लस्त से बनल एगो शब्द जवन भोजपुरी में सुने के मिलेला तवन ह अलस्त. अलस्त पड़ल आदमी आ आलसी आदमी अलग अलग होला. आलसी अपना मरजी से शिथिल पड़ल, पटाइल, रहेला जबकि अलस्त आदमी अपना मजबूरी में, अपना पस्त होखला का चलते शिथिल पड़ जाला. आलसी का सोझा अइसन कवनो मजबूरी ना होखे. राजनीतिओ में कुछ गोल आलसियन के बा त कुछ अलस्तन के. राजनीति में लउके वाला हर बात होखे ना, आ हर होखे वाला बात लउके ना. मीडियो में सबकुछ साँचे ना रहे. एके बतिया के अलग अलग लोग अलग अलग तरह से समुझावे के कोशिश करी. केहू कही कि बरतन आधा भरल बा त केहू कही कि बरतन आधा खाली बा. ओही में जे खोजी पत्रकार बा से खोजे लागी कि बरतनवा अधियावल के भा एहमें आधे काहे भरल गइल? कहानी उहे बनी जवन एगो हाथी का बारे में सात गो आन्हर बतवले रहलें. एहसे सम्हरे के जिम्मेदारी राउर बा. अरधो कहे त सरबो बूझे, सरबो कहे त बरधो बूझे!


सुरीनाम भोजपुरी संगीत संध्या – Anjoria\nJanuary 1, 2014 Editor खबर, सभा समारोह, सरोकार 1\n२७ दिसंबर २०१३ के सांझे भिखारी ठाकुर के १२६ वां जन्म दिवस मनावत सुरीनाम भोजपुरी संगीत संध्या के आयोजन सफल आ मजेदार रहल. कार्यक्रम भिखारी ठाकुर स्मृति न्यास आ एवियर एजुकेशनल हब का ओर से नोएड़ा सेक्टर ६२ में आयोजित भइल. ऑडिटोरियम दर्शक लोगन से खचा-खच भरल रहे आ सभागार ताली के गड़गडाहट से लगातार गूंजत रहे.\nअतिथि लोगन के तिलक लगा के आ पुष्प-गुच्छ देके स्वागत क के आयोजन के शुरुआत भइल.फेर, सरस्वती वंदना “हे माँ शारदे….” सुन के सभे के हद्वय भक्तिमय भइल. एकरा बाद भजन गायिका बिन्दू “प्रभू मेरे जीवन….” .गा के भक्ति रस से सभे के सराबोर कइली. एकरा बाद मंच पे बोलावल गइल सुरीनाम के भोजपुरी गायक राज मोहन जी के. राज मोहन जी सबसे पहिले “सात समुनदर पार कराई, एक नवा देश के सपना देखाई…..” गा के सभे के आपन पुरखा लोगन के दुख भरल कहानी सुनवलन. केहु अइसन ना होई जेकर आँख ना ड़बड़बाइल होखे. फेर भोजपुरी गजल “तोरे आंचल के हवा से…”, भोजपुरी पॉप “रोज हम तोहके लोरी..”, भोजपुरी फिल्मी गीत “चढ़ते फागुन जिया जरि गइल रे…” गा के सभे के मंत्रमुग्ध क दिहलन. सभ गीतन में दरद के बेयार बहत रहे. संगीत संध्या के आखिर में मशहूर गायक गजाधर ठाकुर के स्वरलहरी में सभे डुबकी लगावे लागल. एगो गाना खत्म भइला के बाद एगो अवरू गाना के फरमाइश होखत रहल आ भोजपुरिया लोग मस्त होके झूमत रहल.\nकार्यक्रम के दौरान राज मोहनजी के सुरीनाम में भिखारी ठाकुर न्यास के अध्यक्ष बनावल गइल आ बिदेसिया सम्मान देके सम्मानित कइल गइल. पल्लवी मिश्रा के भिखारी ठाकुर साहित्य-संस्कृति सम्मान से नवाजल गइल.\nआखिर में अध्यक्ष आर॰ एन॰ सिंह कहनी कि “अइसन कार्यक्रम भिखारी ठाकुर स्मृति न्यास के तरफ से हर महीना, दू महिना प होखत रही. नया-नया भोजपुरिया भाई-बहिन लोगन के उत्साह बढ़ावल जाई. काहे कि भोजपुरी आ भोजपुरिया खातिर हमनी के समर्पित बानी जा. कार्यक्रम के सफल बनावे खातिर हम हद्वय से सभे के अभार व्यक्त करत बानी आ साथ में धन्यवाद देत बानी.\n(ओमप्रकाश अमृतांशु के भेजल रपट)\nजय जय भोजपुरी।।।।।।।


टटका खबर, वैशाख अँजोरिया सप्तमी 2079 विक्रमी, अतवार – टटका खबर\nMay 8, 2022 आईपीएल मैच, केजरीवाल, कौशांबी, जम्मू कश्मीर, जौनपुर, ज्ञानवापी, तरैया, पंजाब पुलिस, बग्गा, राज ठाकरे, लखनऊ सूपरजाइंट्स, वाराणसी, सारण\nजम्मू-कश्मीर के कुलगाम जिला में आजु अतवार का फजीरहीं से आतंकवादियन का साथे सुरक्षा बलन के मुठभेड़ हो रहल बा. खुफिया जानकारी मिलला का बाद इलाका के घेराबंदी क के सुरक्षा बल तलाशी अभियान शुरु कइलन त आतंकियन का तरफ से गोलीबारी होखे लागल. एह मुठभेड़ में मुस्लिम आतंकी संगठन लश्करे तोएबा के एगो पाकिस्तानी कमाण्डर हैदर आ एगो स्थानीय आतंकी के मार गिरावल गइल बा. सुरक्षा बल के कवनो जानहानि नइखे भइल. मुठभेड़ त खतम हो गइल बाकिर तलाशी अभियान अबहियो जारी बा.\nभाजपा के एगो युवा नेता तजिन्दर सिंह बग्गा के एगो दहाड़ केजरीवाल के समर्थकन के गोली लेखा लागल बा. एकरा बाद पंजाब सरकार उनुका पाछे पड़ गइल बिया. पहिले त गलत तरीका से उनुका के दिल्ली से उठा के पंजाब ले जाए के कोशिश भइल बाकिर दिल्ली पुलिस का कहना पर हरियाणा पुलिस रोक दिहलसि आ बग्गा अपना घरे आ गइलें. एकरा बाद पंजाब सरकार आ पंजाब पुलिस अपना एह बेइज्जति से अइसन बेचैन भइलें कि मोहाली के एगो निचला अदालत से बग्गा के गिरफ्तारी वारंट जारी करा लिहले. बाकिर बग्गा का तरफ से अरजी पर अधरतिया में पंजाब आ हरियाणा उच्च न्यायालय आदेश दे दिहलसि कि जबले ऊ कवनो फैसला नइखे कर लेत तबले बग्गा का खिलाफ कवनो कार्रवाई जिन कइल जाव.\nउत्तर प्रदेश के जौनपुर जिला के गौराबादशाहपुर इलाका के धर्मापुर बाजार में शुक के रात में पहलवान बादल यादव के छूरी घोंप-घोंप के मार डालल गइल रहे. पुलिस एह मामिला में तीन गो नामजद अपराधियन के काल्हु गिरफ्तार कर लिहलसि.\nकहे वालन के त कहना बा कि महाराष्ट्र के मनसे नेता राज ठाकरे भाजपा के कहना पर लाउडस्पीकर से अजान दिहला का खिलाफ आवाज उठवले बाड़न. बाकिर यूपी से भाजपा सांसद बृजभूषण शरण सिंह के कहना बा कि जबले राज ठाकरे उत्तर भारतीयोन से क्षमा नइखन मांग लेत तबले उनुका के अयोध्या का सीमा में आवे दीहल जाई.\nउत्तर प्रदेश पुलिस के शिकायत रहेला कि बिहार के अपराधी यूपी में आ के अपराध करेले स आ फेरु बिहार भाग जाले स. अब गोरखपुर जोन के अपर पुलिस महानिदेशक अखिल कुमार बिहार सरकार का लगे अइसनका साढ़े तीन सौ अपराधियन के सूची सँउपले बाड़न. ऊ चाहत बाड़न कि बिहार पुलिस एह अपराधियन के गिरफ्तार क के यूपी पुलिस के सँउप देव.\nसारण जिले के तरैया इलाका के नंदनपुर गांव का किनारे मेन रोड पर एगो वाहन से कचरा के सात बरीस के एगो बच्ची के मौत हो गइल. हादसा का बाद वाहन भाग पराइल.\nउत्तर प्रदेश के वाराणसी में अदालती आदेश का बावजूद मनबढ़ मुसलमान काल्हुओ जाँच दल के मस्जिद का भीतर ना घुसे दिहलन. ओहनी के मालूम बा कि एक बेर भीतर के वीडियोग्राफी हो गइल त सभके मालूम हो जाई कि कवना तरह से एगो मंदिर के तूड़ के ओकरे जगहा मस्जिद बना लीहल गइल बा आ हिन्दुवन के रिगावे खातिर शिवलिंग भीतरे रहे दीहल गइल बा. पिछला दीवालो मंदिरे वाला छोड़ल गइल बा जवना पर माता सिंगार गौरी आ अउऱी देवी देवतन के प्रतिमा रहे दीहल गइल बा. काल्हुओ बाहरे के वीडियोग्राफी हो सकल बाकिर ओकरो से अतना सुबूत मिल जाई कि ज्ञानवापी मस्जिद ना मंदिरे हवे.\nकौशांबी जिला के सैनी इलाका में शनीचर का दिने एगो चरपहिया वाहन का चपेटा में अइला का चलते एगो बाइक सवार नवही के मौत हो गइल आ दुसरका नवही घवाहिल हो गइल. ओकरो हाल चिन्ताजनक बनल बा.\nआईपीएल मैच में काल्हु शनीचर का दिने लखनऊ सूपरजाइंट्स 75 रन से कोलकाता नाइट राइडर्स के हरा दिहले. पहिले बल्लेबाज़ी करत लखनऊ टीम 20 ओवर में सात विकेट का नुकसान पर 176 रन बनवले रहुवे. जबाब में खेले उतरल कोलकाता के सगरी टीम चउदहे ओवर में 101 रन बनावत समेटा गइल.


नाम खातिर मिलल सुविधा - Khabar Lahariya (खबर लहरिया)\nखबर लहरिया जिलावाराणसी\tनाम खातिर मिलल सुविधा\nजिला वाराणसी। सरकार तरह तरह के योजना के वादा करला। गरीब लोग के गेहूं मिली, चावल मिली, मिट्टी के तेल मिली। तमाम चीज मिली लेकिन जब गरीब लोग के पास जाके पता करा तो पता चलला कि कुछ मिलत नाहीं हव आउर अगर मिलत भी हव तो आधा अधूरा।\nसरकार ढिढोरा पीटला कि गरीब लोग के खाद्य सुरक्षा के कमी पर ज्यादा से ज्यादा धियान देल जात हव। लेकिन पूरे बनारस में अइसन कउनों गावं ना होई जहां राशन खातिर लोगन के परेशानी ना उठावे के पड़त हव। कहीं तीन महीना में राशन मिली तो कहीं चार महीना में। मिले के दस किलो तो मिली आठ किलो। ढाई लीटर मिट्टी के तेल मिले के चाही लेकिन मिली दू लीटर आउर कार्ड पर चढ़इयन ढाई लीटर। कहले पर कार्ड आउर डिब्बा उठा के फेंक देहियन। भवानीपुर, बहरामपुर, गोपपुर, उदयपुर गावं के शान्ति, रीता, रामलोचन, सरिता देवी समेत कई लोग के कहब हव कि हमने के दू लीटर मिट्टी के तेल मिलला। जब कहल जाई त हमने के डिब्बा उठाके फेंक देहियन। हमने के एतना भी तेल नाहीं मिलत की महीना भर चल सके। मोल चालीस रूपिया लीटर के खरीद के दिया जलावल जाई नाहीं त अंधेरा में रहे के होला।\nसरकार के तमाम योजना के कउन फायदा हव। जब गरीब के मिलते नाहीं हव? जेकरे खातिर योजना बनल हव अगर वही के ना मिली तो का मतलब रह जाई योजना के?\nराशनकार्ड पर चढ़ल हव ढाई लीटर


भारतीय राजनीतिक नेता\nप्रियंका गाँधी (जनम 12 जनवरी 1972; बियाह के बाद प्रियंका गाँधी वाड्रा) एगो भारतीय राजनीतिक नेता बाड़ी। ई राजिव गाँधी फाउंडेशन के ट्रस्टी भी बाड़ी। भारतीय राष्ट्रीय कांग्रेस के नेता के रूप में जनवरी 2019 में इनके सक्रिय राजनीति में आगमन के घोषणा भइल आ पूरबी उत्तर प्रदेश खातिर कांग्रेस के महासचिव खाती इनके नियुक्ति भइल बा जेके चार्ज ई फरवरी 2019 के पहिला हप्ता में लिहें। प्रियंका गाँधी, राजीव आ सोनिया गाँधी के बेटी हई आ राहुल गाँधी के बड़ बहिन हई; फिरोज गाँधी आ भारत के पूर्व परधानमंत्री इंदिरा गाँधी के नातिन हई आ एह तरीका से भारतीय राजनीति में परभावशाली नेहरू-गाँधी परिवार के सदस्य बाड़ी।\nजनरल सेक्रेटरी (कांग्रेस)\nपूरबी उत्तर प्रदेश खातिर\n(1972-01-12) 12 जनवरी 1972 (उमिर 48)\nरॉबर्ट वाड्रा (m. 1997)\nदिल्ली युनिवर्सिटी (B.A.)\n3 निजी जिनगी\nप्रियंका गाँधी के सुरुआती पढ़ाई मॉडर्न स्कूल एंड कान्वेंट ऑफ़ जीसस एंड मैरी से भइल। एकरे बाद ई जीसस एंड मैरी कॉलेज,दिल्ली युनिवर्सिटी से ग्रेजुएशन के पढ़ाई मनोबिज्ञान बिसय में कइली। मनोबिज्ञान में पढ़ाई के बाद ई मास्टर डिग्री बौद्ध अध्ययन बिसय में 2010 में पूरा कइली।\nगाँधी अपने माताजी सोनिया गाँधी आ भाई राहुल गाँधी के चुनाव क्षेत्र रायबरेली आ अमेठी में हमेशा जात रहल बाड़ी जहाँ ऊ लोग से सीधे संपर्क करे आ लोग से बारता करे खातिर जानल जाली। गाँधी, एह चुनाव क्षेत्र सभ में भरपूर लोकप्रिय हई आ जहाँ कहीं जाली मजिगर भीड़ इनके स्वागत करे ला; अमेठी में एगो पापुलर नारा हवे कि अमेठी का डंका, बिटिया प्रियंका।\nप्रियंका गाँधी द्वारा पहिली बेर चुनाव परचार में शामिल होखे के बात पुरान बा जब ऊ 1989 में अपना पिता राजीव गाँधी खातिर अमेठी लोकसभा छेत्र में चुनाव परचार कइली आ एकरे बाद 1999 में राय बरेली में परचार में सामिल रहली जब भाजपा इहाँ से अरुण नेहरू के चुनाव में उतरलस, कैप्टन सतीश शर्मा एहिजा से कांग्रेस के उमेदवार रहलें आ जीत दर्ज कइलें जबकि नेहरू चउथा नमर पर रहलें।\n2004 जनरल इलेक्शन में, गाँधी अपना महतारी के साथे चुनाव परचार में सामिल रहली आ भाई राहुल गाँधी के चुनाव परचार में भी मदद कइली। उत्तर प्रदेश के बिधानसभा चुनाव 2007 में जहाँ राहुल गाँधी पूरा प्रदेश पर आपन धियान देहले रहलें, प्रियंका गाँधी अमेठी आ रायबरेली इलाका में सक्रिय रूप से चुनाव परचार में हिस्सा लिहली।\n2009 में प्रियंका गाँधी के सुल्तानपुर सीट से चुनाव लड़े के अनुमान लगावल जात रहल बाकी ऊ चुनाव में ना उतरली आ सोनिया गाँधी आ राहुल गाँधी खातिर परचार में हिस्सा लिहली; अगिला चुनाव जवन 2014 में भइल, गाँधी के सक्रिय योगदान पार्टी खाती कंडीडेट चुने में रहल आ बतावल गइल कि ऊ कई जगह पर पार्टी के कंडीडेट बदले में भूमिका अदा कइली। 2014 के चुनाव में राहुल गाँधी के खिलाफ भाजपा स्मृति ईरानी के आ आम आदमी पार्टी कुमार विश्वास के लड़वले रहलीं आ एह चुनाव में राहुल के जीत खातिर प्रियंका गाँधी के परचार के महत्वपूर्ण मानल जाला। एगो भाषण में गाँधी नरेंद्र मोदी पर "नीच राजनीति" करे के आरोप लगवली जेकरा पर बिबाद मचल रहल।\nदिसंबर 2018 में इनके द्वारा एगो किताब लिखे के बात सोझा आइल। एगो सीरियस नेता के रूप में राजनीति में सुरुआत करे के कोसिस के तौर पर एकरा के देखल जा रहल बा। किताब 2019 के आम चुनाव से पहिले, मार्च 2019 में छपी। खबर में आइल बा कि ई किताब लगभग 300 पेज के होखी आ एकर संभावित टाइटिल "अगेंस्ट आउटरेज" बतावल जा रहल बा।\n23 जनवरी 2019 के प्रियंका गाँधी के औपचारिक रूप से सक्रीय राजनीति के भागीदार नेता के रूप में, भारतीय राष्ट्रीय कांग्रेस के महासचिव (जनरल सेक्रेटरी) के रूप में पूरबी उत्तर प्रदेश के कमान सम्हारे के घोषणा भइल। एह पद पर ई फरवरी के पहिला हप्ता में चार्ज लिहें।\nराहुल गाँधी, प्रियंका गाँधी आ राबर्ट वाड्रा।\nप्रियंका गाँधी रॉबर्ट वाड्रा के पत्नी हई जे दिल्ली में आधारित बिजनेसमैन हवें।गाँधी आ वाड्रा के मुलाक़ात दिल्ली में केहू कॉमन मित्र के घरे भइल जहाँ से एह लोग के करीबी बढ़ल आ इनहन लोग के बियाह 10 जनपथ स्थित घर में 18 फरवरी 1997 के परंपरागत हिंदू रिवाज अनुसार भइल। परिवार में दू गो संतान बाड़ीं; बेटा रेहान आ बिटिया मिराया। प्रियंका गाँधी बौद्ध धर्म स्वीकार क चुकल बाड़ी। एस एन गोयनका के द्वारा ई बिपस्सना के शिक्षा लिहली आ अब बौद्ध मार्ग के अनुसरण करे ली।\n↑ "राहुल का बड़ा दांव, प्रियंका गांधी को बनाया कांग्रेस महासचिव, पूर्वांचल का दिया प्रभार - Priyanka gandhi appointed congress general secretary lok sabha election rahul gandhi - AajTak". Aajtak.intoday.in. पहुँचतिथी 26 जनवरी 2019.\n↑ "Priyanka Gandhi appointed Congress general secretary for UP East". archive.is. 2019-01-25. ओरिजनल से 25 जनवरी 2019 के पुरालेखित. पहुँचतिथी 25 जनवरी 2019.\n↑ "Facts about Gandhi". जी मीडिया. जी न्यूज. जी मीडिया कार्पोरेशन कंपनी. 12 जनवरी 2016. पहुँचतिथी 1 मई 2017. Italic or bold markup not allowed in: |publisher= (मदद)\n↑ "12 Facts About Priyanka Gandhi Which You Don't Know". Newszii.com (English में). 12 जनवरी 2017. पहुँचतिथी 14 नवंबर 2018.\n↑ "Priyanka Vadra returns to campaign in Amethi". इंडिया टुडे. 16 जनवरी 2012.\n↑ "Ground report: Amethi, Rae Bareli seeinganew Priyanka". फस्टपोस्ट. नेटवर्क 18. 27 अप्रैल 2014. पहुँचतिथी 1 मई 2017.\n↑ 7.0 7.1 7.2 7.3 "Priyanka Gandhi's political journey so far". Economictimes.indiatimes.com. पहुँचतिथी 2019-01-26.\n↑ "Priyanka may be assigned 100 constituencies". Rediff.com. पहुँचतिथी 1 मई 2017.\n↑ 9.0 9.1 https://www.timesnownews.com/india/article/priyanka-gandhi-vadra-political-debut-book-2019-lok-sabha-elections-congress-rahul-gandhi-sonia-gandhi-robert-vadra/332576\n↑ Team, BS Web (23 जनवरी 2019). "Priyanka Gandhi appointed Congress party general secretary for UP-east". Business Standard India. पहुँचतिथी 23 जनवरी 2019.\n↑ "Archived copy". ओरिजनल से 13 सितंबर 2013 के पुरालेखित. पहुँचतिथी 16 जुलाई 2013. Unknown parameter |deadurl= ignored (मदद)CS1 maint: archived copy as title (link)\n↑ "Who is Robert Vadra?", India Today, 10 October 2011; हासिल कइल गइल, 15 फरवरी 2013.\n↑ "10 facts to know about Priyanka Gandhi" (English में). 1 अगस्त 2014. पहुँचतिथी 14 नवंबर 2018.\n↑ "Priyanka Gandhi Vadra". दि आउटलुक. पहुँचतिथी 18 अक्टूबर 2012.\n"https://bh.wikipedia.org/w/index.php?title=प्रियंका_गांधी&oldid=658860" से लिहल गइल\nLast edited on 29 जुलाई 2019, at 09:31\nएह पन्ना पर आखिरी बेर संपादन 29 जुलाई 2019 के 09:31 बजे भइल रहल।


A POEM ON NITISH KUMAR'S OPPORTUNISM A POEM ON NITISH KUMAR'S OPPORTUNISM\nनीतीश के जनादेश घोटाला पर ‘कजरी’- ‘राह धइलस गोलवलकर-हेडगवार के,संग ग़द्दार के ना !’\nअभी-अभी Published\tOn : Thu 03rd August 2017, 02:39 PM\nनीतीश कुमार का पलटी मार कर संघ-बीजेपी की गोद में बैठ जाना राजनीतिक परंपरा के लिहाज़ से अनोखा नहीं है, लेकिन इसने बिहार के जनमानस पर गहरा प्रभाव डाला है। कोई इसे ‘जनादेश घोटाला’ कह रहा है तो कोई उन्हें पुराना अवसरवादी बता रहा है। आलम यह है कि ‘नीतीशबाज़ी’ शब्द लोकोक्ति की तरह प्रचलित हो रहा है। ऐसे में साहित्य भी कहाँ अछूता रहता। बिहार के कवि और संस्कृतिकर्मी संतोष सहर ने इस पूरे प्रकरण को एक ‘कजरी’ की शक्ल में पेश किया है। यूँ भी महीना सावन का है जब कजरी ख़ूब गाई-सुनी जाती है। बिहार की कई सांस्कृतिक टीमें इस कजरी को गा रही हैं और लोग मज़ा ले रहे हैं। नीतीश को राजनीतिक विरोधियों से ज़्यादा इस सांस्कृतिक विरोध की चिंता करनी चाहिए। काव्य उन्हें अमर बना रहा है, जैसे जयचंद और मीर जाफ़र बने को बनाया था !\nपढ़िए, संतोष सहर की यह कजरी-\nअबकी सावन के कजरी\nतनी लीला देखीं नीतीश कुमार के,\nवोट के गद्दार के ना।\nखइलें मोदी मोदक गोला, ओढलें रामनामी चोला\nचाकर बनि गईलें संघ परिवार के,\nभाजपा सरकार के ना।\nआईल पिछला जब चुनाव,चढलें सेकुलर नाव\nकहलें रक्छा करब भाजपा से बिहार के,\nआई दिन बहार के ना।\nलोगवा रहलें निराश, तब्बो कइलें विसवास\nइनका वोट मिलल गांवा-गाईं झार के,\nकुर्सी बिहार के ना।\nसभे कहे सांची बात, इनका अँतड़ी में दाँत\nमनवा लागत नाहीं रहे बिना यार के,\nमोदी हतेयार के ना।\nजब भईल नोटबन्दी, तुरते कईलन जुगलबन्दी\nसंगे नाचे लगलें सारा तन उघार के\nदिल्ली दरबार के ना।\nदेखी सावन के फुहार, गरमी चढ़ल कपार\nरट धईलन भ्रष्टाचार-भ्रष्टाचार के,\nदेखीं एह लबार के ना।\nमेधा, बियाडा, खजाना, बा ना लूट के ठेकाना\nब्यापमं-पनामा से भेंटे अँकवार के\nसोझे संसार के ना।\nजेपी-लोहिया हैरान, चेला निकलल शैतान\nराह धइलस गोलवलकर-हेडगवार के,\nसंग ग़द्दार के ना।\nजाग छात्र-नौजवान, उठ मजदूर-किसान\nलेल लाल झंडा कान्हे प संभार के,\nघेर ललकार के ना।\nकजरी गावे सन्तोष, एह में कवनो ना दोष\nकारिख पोत मुंह में रँगल सियार के,\n‘कपूत’ बिहार के ना।\nPrevious: रवीश कुमार को ‘अकेली उम्मीद’ बताने का मतलब है कि जनता ने अपनी हैसियत खो दी है !\nNext: हिंदुस्‍तान और उसके स्‍तंभकार आलोचक ने किया कवि का आखेट, मुकदमेबाज़ी तक पहुंची बात


Bhojpuri SMS, Bhojpuri Messages, Mobile SMS in Bhojpuri\nWelcome to Bhojpuri SMS section of this site. Nowadays bhojpuri sms is getting very popular like awadhi bhojpuri movies, bhojpuri cinema, bhojpuri songs and bhojpuri films. Here you will find various type of mobile sms collected in bhojpuri like bhojpuri love sms, sad bhojpuri sms, funny bhojpuri sms, romantic bhojpuri sms, bhojpuri wishes, bhojpuri jokes. These bhojpuri sms are specially collected for you so enjoy it. We hope you will love our bhojpuri mobile sms collection and give your feedback by voting each bhojpuri sms. Your vote will help us to improve our bhojpuri mobile sms quality.\nBhojpuri Language : Bhojpuri is like hindi language. Bhojpuri isalanguage spoken in some parts of north-central and eastern India. It is spoken in the some part of Bihar, Jharkhand and the Purvanchal region of Uttar Pradesh and Nepal Terai. Bhojpuri is also spoken in Fiji, Trinidad and Tobago, Guyana, Suriname and Mauritius. Read more on Wikipedia\nVisit this page for SMS and Jokes in Bhojpuri, Bhojpuri Jokes, Bhojpuri Love SMS, Bhojpuri Funny SMS, Romantic Bhojpuri SMS, Teasing Bhojpuri SMS, Bhojpuri Friendship SMS, Comedy Bhojpuri SMS, Funny Bhojpuri SMS and Poems, Bhojpuri Shayari, Bhojpuri Peotry, Bhojpuri Stories.\nमेहरारू अपना मरद से\nमेहरारू अपना मरद से पुछलसि,\nसुहागराति मे जब पहिलका हालि हमरा के देखलऽ त तहरा कईसन लगनी?\nमरद जवाब दिहलसि,\nहम त मरिये गईल रहितीं अगर\nहमरा हनुमान चालीसा ईयाद ना रहल रहित!\nमन मगन रहतावे\nमन मगन रहतावे, सुन्दर लागऽता दुनिया.\nजब से खुलल बा वेबसाइट अँजोरिया.\nभले चाँद सूरज में गरहन लागत रहे,\nया अल्लाह कयामत ले अँजोरिया सलामत रहे.\nबहत गंगा में\nबहत गंगा में हाथ जरुर धोवे के चाहीं,\nबड़ा पुन्न होला!\nखइले के ना हऽ, पचवलो के हऽ\nकाजर कइले के ना हऽ, मटकवलो के हऽ.\nउम्मीद नइखे तबहियो\nउम्मीद नइखे तबहियो जियत जात बानी.\nखाली बा बोतल तबहियो पियल जात बानी.\nहिम्मत देखऽ हमार, रिस्पांस मिलत नइखे\nतबहियो चुटपुटिहा लिखत जात बानी.\nकाश कि रउरा बकरी\nकाश कि रउरा बकरी होखतीं.\nहम रउरा के प्यार से घास खियईतीं\nआ फेर प्यार से सींग पकड़ के हिलइतीं\nचुटपुटिहा के भेजी ?\nआ रउरा मिमियतीं मैं.. मैं.... मैं....\nहाट बाट के दोस्ती\nहाट बाट के दोस्ती, बदरायन संबंध़\nबहत हवा ना दे सकी बारमबार सुगन्ध.\nदोस्ती अजमावे के बात ना, निभावे के बात हऽ, बुझलऽ ईयार ?\nरात में जागल मत\nरात में जागल मत करऽ सूत जाईल करऽ.\nअइसहीं मन में आँसू मत रोकल करऽ रो लिहल करऽ.\nहमरा ईयाद में त हरमेस रहेलऽ गुमसुम.\nकबो कबो अपनो के ईयाद कर लिहल करऽ.\nMan Kahlas Ki Chali\nMan Kahlas Ki Chali SMS Kari\nShochani ki ye pagalpan Ha\nRaat Adhariya Kehu Ke SMS Kail\nFer Shochni Ke Jaye Da\nJekra ke Karat Bani\nUho T Pagle Ha\n1234567 89. . . 9


2 Likes ·2Comments · 162 Views\n5 Posts · 661 Views\nब्रैख्त कहले रहले\nबीमारी लाइलाज़ हो जाई! लहुलुहान हर ख़्वाब हो जाई!! जबले जनता के नशा उतरी जर्मनी...\nमातृभूमि माई हई, रखिहऽ हरपल ध्यान। माई की सम्मान में, जान करऽ कुर्बान।। #सन्तोष_कुमार_विश्वकर्मा_सूर्य'\nकोरोनवा बेदर्दी बेदर्दी\nकोरोनवा बेदर्दी बेदर्दी सतावल करेला। कबो चल जाला कबो आवल करेला। सावधान रहिह भैया बड़ा...\nकेहू तन जोहेला केहू मन जोहेला केहू धन जोहेला केहू फ़न जोहेला इहां अपना-अपना खूबी...\nदेश औरी समाज के तहनीपे कवनो करज बा कि ना! कमज़ोर औरी ग़रीब ला तहनीके...\nबेसी जहर त साँप से ,भरले बा इंसान मुँह पर बोलत मीठ बा,इहे हवे पहचान...\nकेतने जिनिगिया के खाइ गइलs राजा जी\nगीत आखिरी में राह पर आइ गइलs राजाजी केतने जिनिगिया के खाइ गइलs राजा जी...\n4 ·2· 399\nयुग युग से भारत के महिमा गावत ई सकल जहान हवे ई भारत देश महान...


March 21, 2022 – Hum Bhojpuria\nकोरोना के हाहाकार तबो अल्लू अर्जुन के पुष्पा के शानदार कारोबार\nHum BhojpuriaMarch 21, 20221min2770\nतेलुगु फिल्म पुष्पा पूरा उत्तर भारत के अलावा बिहार में कमाई के रिकॉर्ड बनवले बा। अब पुष्पा अमेजन प्राइम पर रिलीज हो गइल बा। बाकिर ओकरा बादो उ स्क्रीन पर करोड़ में कमाई कर रहल बा। एकरे के कहल जाला हीरो के स्टार पावर आ कहानी के जादू। ओकर खाली पांचवा सप्ताह में कलेक्शन5करोड़ के लगभग हो गइल बा। एह सप्ताहन के जवन कलेक्शन रिपोर्ट आइल ह, ओ में सर्वाधिक कमाई वाला हिन्दी पट्टी के राज्य में बिहार दुसरा तीसरा नंबर पर बा। ओइसे भी साउथ के सिनेमा के तरफ बिहार के ऑडियंस बहुत पहिले से शिफ्ट हो चुकल बिया। सैटेलाइट पर सबसे ढेर साउथ के फिल्म चलेला, उ पेड चैनल होखे भा फ्री टू एयर चैनल। यूट्यूब भी बिहार झारखंड के दर्शकन के साउथ सिनेमा देखे में मदद कइले बा। एही से जाहिर बा कि तेलुगु के सुपरस्टार अल्लु अर्जुन के पुष्पा अपना व्होलसम मसाला पैकेज के साथे दर्शकन के सिनेमाघर में खिंचबे करी। सवाल बा कि भोजपुरी सिनेमा के कर्णधार लोग के नींद अभियो खुली कि ना?\n“पुष्पा नाम सुनकर फ्लावर समझे क्या, फायर हूँ मैं”। साँचो पुष्पा फायर ही बा। बॉक्स ऑफिस पर आग लगा देहले बा। जब कोरोना के चारु ओर हाहाकार बा, तब भारत के क्षेत्रीय भाषा तेलुगु के फिल्म पुष्पा राष्ट्रीय भाषा हिन्दी के साम्राज्य वाला क्षेत्र में आपन झण्डा गाड़ रहल बा। ऊपर से सिनेमाघर में ओकरा के चुनौती देबे खातिर हिन्दी के एगो बड़ स्टारकास्ट वाली फिल्म ‘83’ भी बा। 83 जेंगा बड़ बजट पर, 3डी में बनावल गइल रहल ह आ पूरा जोर शोर से प्रमोशन कर के रिलीज भइल ह, पुष्पा के ओकरा सामने टीके के कवनो मौका ना रहल ह। बाकिर एहीके कहल जाला जनता के मन। जनता के मन जेकरा इओर हो गइल, उहे राजा हो गइल। पुष्पा फिल्म में जवन मास अपील बा, जवन एगो मसाला मनोरंजन बा, उ दर्शक बहुत दिन से खोजत रहले हं आ जब अइसन फिल्म मिलल ह त बस सगरी प्यार पुष्पा के भेंटा गइल ह। बेचारा 83 आपन बजट भी नइखे निकाल पवले आ तबले पूरा भारत में, सिनेमाघर में पाबंदी लागल चालू हो गइल बा। पुष्पा अभियो सिनेमाघर में चल रहल बा अउरी वर्ल्डवाइड 325 करोड़ के कमाई कर चुकल बा। जे में खाली हिन्दी वर्जन 88।50 करोड़ रुपिया कमइले बा। 90 करोड़ के आंकड़ा जल्दिये छुए वाला बा। अब सोचीं कि लोग ओटीटी पर रिलीज भइला के बादो बड़ा पर्दा पर देखे जा रहल बा, हे कोरोना के महामारी में। ई ओ सब ट्रेड पंडित लोग के करारा जवाब बा जे कहत रहल ह कि ओटीटी के आधिपत्य अइला के बाद अब सिनेमाघर के जादू ओरा जाई।\nकुछ दिन पहिले अजय देवगन के स्टेटमेंट आइल रहे कि स्पाइडरमैन – नो वे होम के हिन्दी वर्जन इहाँ आके दू सौ करोड़ के कमाई कर लेत बा अउरी हिन्दी के फिल्मन के बजट भी नइखे निकल पावत। उनकरे लेखां ई सवाल एह बेरा हिन्दी फिल्म उद्योग के सगरो बड़ अभिनेता, निर्माता अउरी निर्देशक के मन में उमड़त होई। पुष्पा भी दोसरा इंडस्ट्री में उहाँ के स्टार के साथे बनल फिल्म ही ह जवन हिन्दी में खाली डब भइल बिया। जब हिन्दी में डब भइल फिल्म एतना बढ़िया कमा रहल बाड़ी सन त हिन्दी के फिल्मन के साथे का भइल बा। पहिला-दूसरा लहर के बाद से खुलल सिनेमाघर में रिलीज भइल हिन्दी फिल्मन में मात्र सूर्यवंशी ही अइसन फिल्म बा जवन बढ़िया कलेक्शन कइले बिया आ सुपरहिट के तमगा लेहले बिया; ना त अउरी कवनो हिन्दी फिल्म नइखे जवन बढ़िया प्रदर्शन कइले होखे। 2020 के दिसंबर में आइल कूली नंबर 1 भी बॉक्स ऑफिस पर कमाई कइले रहे बाकिर आपना सेन्सलेस स्टोरी के चलते आलोचना भी पवलस।\nअजय के एह सवाल पर बहुत लोग के प्रतिक्रिया भी आइल। बाकिर, ई चर्चा छिड़ गइल बा कि हिन्दी सिनेमा के प्लेट से दोसर केहू आके निवाला खा जात बा अउरी हिन्दी निर्माता निर्देशक कुछ नइखे कर पावत लोग। हालांकि ई बात खाली चर्चे ले रही कि एह पर कुछ काम भी शुरू होई, ईश्वर जानें। लेकिन, आपन लचर आ रीमेक फिल्मन के अधिकता के चलते हिन्दी सिनेमा बसा गइल बा। पिछला साल सुशांत सिंह राजपूत के असमय मौत आ ड्रग्स स्कैंडल में आइल इंडस्ट्री के सगरी बड़ नाम हिन्दी फिल्म उद्योग के छवि पर जल्दी ना मिटे वाला धब्बा लगवले बा। अब लोग के लगे ओटीटी के नाम पर ऑप्शन बा अउरी एही हिन्दी जगत के सुलझल लोग बढ़िया कंटेन्ट दे रहल बा। फिल्मन में स्टार आ कुछ विशेष निर्माण कम्पनियन के एकाधिकार के चलते जवन रीमेक आ धड़ल्ले से बायोपिक के आंधी चलल बा, ओहसे दर्शक भी निजात खोजे लागल बा।\nहम ई बात भले हिन्दी के संदर्भ में कहत बानी बाकिर ई हूबहू भोजपुरी सिनेमा पर भी लागू हो रहल बा। इहाँ भी स्टार कल्चर बा, स्टार के निर्णय पर सब कुछ फाइनल होखे वाला परंपरा बा। कुछ-एक निर्माण कम्पनियन आ निर्माता लोग के एकाधिकार बा। नया लोग के फफेलिया के इंडस्ट्री से बाहर कर देबे वाला गुंडागर्दी भी इहाँ बा। ओकरा बाद बेतुक के कहानी, हिन्दी आ साउथ फिल्मन के सस्ता रीमेक, कई गो फिल्मन के घोल-मट्ठा के बोलबाला भोजपुरी सिनेमा में बा। कहानी आ गीत लेखक से बंधुआ मजदूर लेखां काम करा के, फिल्म के बजट के अधिकतर माल स्टार के झोरी में उझिले वाला ट्रेंड भोजपुरी में बा। एही के चलते एगो दूर के क्षेत्रीय भाषा के फिल्म, सगरो भोजपुरिया लोगन के तथाकथित भैया, बेटा कहाये वाला स्टार लोग के कगरिया के दमदार कमाई कर रहल बिया आ अभियो बिहार में झण्डा गाड़ के चल रहल बिया।\nमहाराज! ई पब्लिक ह, सब जानेले। ई केहू के ना हियs, जेने एकर मन करी, ओने जाई। अगर रउआ फिल्मन में, कंटेन्ट में दम बा त साधी ना त माथा पिटीं। अब भोजपुरिया निर्माता निर्देशक लोग एह खतरा के भांप भी सकेला लोग कि ना, ई त ओ लोग के विवेक जानो!\nHum BhojpuriaMarch 21, 20221min2150\nHum BhojpuriaMarch 21, 20224min2330\n॥ सुनला प लागे कि सुनत जवन बानीं तवन केहू से कहियो कुछ सुनले कहीँ बानीं त अहोभाग, लागे कि सुनले जवन बानीं तवन एहू से सुनिए के मानीं, अबकियो, एजुगियो, त अहोअहोभाग… ॥\nबादशा पसेने-पसेन, घोड़ा फेने-फेन। फौज-फाटा के कहीं अता-पता ना। हरिना — पहिलको, दुसरको, तिसरको, चउथको, पँचवो — हेन्ने गइले कि होन्ने गइले, का पता केन्ने गइले ! अब त बदशहवो से, घोड़वो से, भूख कहे कि हम्हीं हतब, पियास कहे कि हम्हीं ! रस्ता कहे कि हम मिलबे ना करब। बाकिर जब केहू ना, कुछुओ ना आवे काम, तब जे कामे आवे ऊहे अल्लाह, ऊहे भगवान। ऊ बाघ बन के अइले आ रस्ता देखइले। ओहर बाघ लउकले, एहर घोड़ा बिदक के चलले भाग। एह भगला में बादशा के बड़ी बेइज्ती रहे, बाकिर एक त कि केहू एह भगला के देखवइया ना, दोसरे कि बादशा अपने त भागत ना रहन, भागत त रहे घोड़ा, आ तिसरे कि भगला में राह-रस्ता मिलत गइल आप से आप, आ चउथे आ पँचवे कि भूख बिलाऽ गइल, पियास हेराऽ गइल।\nत जवन परवरदिगार घोड़ा के घास लहववले ऊहे परवरदिगार बादशा के देखवले कि दूर दक्खिन देने धुँआ उठत बा। केहू त मिली उहाँ, ईहे सोचत, आ केहू त मिले उहाँ, ईहे मनावत बादशा जब उहँवा पहुँचले त पवले कि एगो खेत बा, खेत के आर बा, खेत में सुस्तात दुगो बैल बा आ आर प सुस्तात एगो बंदा हरवाह बा। घइला में पानी बा आ खाय के तइयारी बा आ चिलम प चढ़े खातिर आग धुँआत बा। पानी देखते पियास बुझाइल कि बादशा के उठाऽ के पटक दी, रोटी देखते भूख बुझाइल कि सँउसे बादशाही गटक ली। चहले कि माँगीं त माँगे ना आइल, चहले कि हाथ पसारीं त हाथो पसारे ना आइल। बादशा के पहिला बेर बुझाइल कि मदरसा के उस्तादलोग उनुका के जवन पढ़ावल, जवन सिखावल तवन सब कुछ अनेर, कूड़ा के ढेर। घोड़वा देखलस त हींक भ हँसल हिनहिनाऽ के कि कइसन कुपातर करमहीन बदशहवा ई सरवा कि एकरा माँगहूँ के लूर ना, हाथो पसारे के सहूर ना। अघाइल घोड़ा के हिनहिनात हँसी भुखाइल बादशा के सहले ना सहाइल। मारे खीस के एँड़ी से मूँड़ी ले कँपकँपात, मारे पित्त के भितरी से बहरी ले पितपितात, जनाइल जे पछाड़ खा के, पिछवड़िए, अब गिरले, तब गिरले, तले अइसन बड़का अगमजानी ऊ बंदा हरवाह कि धउरल आ गिरत बादशा के अँकवारी में ध के खेत के आर प बइठाऽ देलस। बइठाऽ के, अइसन बड़का बैद ऊ बंदा हरवाह, कि ना नाड़ी प अँगुरी धइलस ना लिलार प तरहत्थी, आ बिना कुछ बतवले बूझ गइल कि बेरमिता के कवन बेरामी, आ तवना बेरामी के कँउची दवाई। अधध सेर के दूगो बजरा के रोटी में से एगो उठवलस आ चुटकी भ नून में से चुटकी भ नून आ आठ परत पियाज में से चार परत पियाज के साथे बेरमिता बेचारा के हाथ में दवाई के पहिला खोराक बनाऽ के धइ देलस कि ए बाबू खा ल, राम चहिहें त राम हो जाई — मुँह में रखते, चहु त परते, कंठ से उतरते। बादशा के उस्तादलोग में से केहू ना सिखवले रहे रोटी के हाथ प राख के, नून में बोर के, पियाज के दाँते से काट के खाय के, बाकिर का, कि खइले त खवाऽ गइल, मेटा में मुँह लगा के जब पियले पानी त पियाऽ गइल, आ इहाँ तक कि दवाई के दोसरका खोराक त बिना बैद बंदा हरवाह के दिहले, अपने से उठाऽ के अइसन चापुर-चापुर चबा के खाय उनुका आ गइल कि ओह चपर-चपर-चापुर-चपुरहट के सुन के बंदा हरवाह त बंदा हरवाह, घोड़वो के मिजाज गनगनाऽ गइल।\nबजरा के अधध सेर के एक-प-एक दू-दू गो सँउसे-सँउसे रोटी खइला आ मेटा भर पानी घेंटा भर पियला के बाद बादशा देह झार के ठाढ़ भइले, सके भर मुँह बा के ढेंकरले आ ढेंकरले त अपना एह ढेंकरला में उनुका साज-संगीत के सकल सुर-ताल-झनकार एक्के साथे सुनाइल। तवना के बाद जब भर नजर दुनिया-संसार-ओर तकले त पवले कि ई एगो नवके दुनिया, नवके संसार। चहचह-महमह-गहगह। बाकिर, एही झोंक में जब ऊ बंदा हरवाह के देखले त पवले कि ऊ त माथे हाथ हाथे गाल ध के बइठल बाड़े। पुछले कि ए भाई, का बात, कवन अइसन आफत, कवन अइसन बीपत, हमरा से बतावऽ, हम बादशाहूदीन बादशाह, चाहीं त पल में पहाड़ दीं ढाह, चाहीं त पल में पहाड़ करीं खाढ़। त कहले बंदा हरवाह कि भुक्खड़ तुनाहीं, दुन्नो-के-दुन्नो हमार रोटी भकोस गइलऽ, एक्को कवर हमरा खाती छोड़लऽ ना, अब गोहट के मारी, तोहार बाप कि मतारी ? त बादशा निकलले तरकस से तीर, मियान से तलवार, कि तू हमार पकिया इयार, बतावऽ कहँवा बा गोहट, तीर से मार के, तलवार से गुरिएगुरी काट के, पोरसा भर जमीन में गाड़े खातिर बानीं तइयार…। बंदा हरवाह हरान-हलकान कि ना आँख के देखल ना कान के सुनल अइसन कवनो बुड़बक-बउराह कि गोहट मारे खातिर तीर-तलवार लेके ठाढ़ ! सोचले कि ना एकर पगलेटई छोड़ाइब त एकरा बाप-मतारी के कवन मुँह देखाइब ! त कहले कि हे हो, हई नौटंकी के लाल-पियर कपड़ा उतारऽ, हा ल अँगौछी, करिहाँव में बान्हऽ, तीर-तलवार के फेंकऽ फरदाँवा, कुदारी उठावऽ आ हमरा पाछा-पाछा आवऽ…।\nबादशा जब अचकन-पचकन जोड़ा-जामा जिरह-बखतर उतरले त जनले कि उघार देह के छू के जवन बहेला, तवन एगो दोसरे बयार। हहरल हियाव, हींक भ एह आ-हा-हा छुअहा बयार में नहइले। खाली गोड़े फिल्ली भर पाँकी-पानी में उतरले त अपना दरबार के गुलगुल गलइचा के मने-मने गाँज भ गरियवले। बंदा हरवाह पहिले त अपने गोहट मार के बतवले कि हँइसे, आ हँइसे ना हँइसे, तब कुदारी थम्हवले कि ल, लाग जा, गोड़ बचाऽ के, हाथ बढ़ा के…।\nत अबकी के हिनहिनाइल बादशा के कान से करेजा ले हेल के सुनाइल। कहले कि भाई हो बंदा हरवाह, इयारन के इयार, अब त हम रहे ना पाइब, जाइब। बंदा कहले कि भैवा रे, बोलवला से त आइल ना रहले त रोकला प रुकबे तें कइसे ! हम के आवे वाला के आइल रोके वाला, जाए वाला के जाइल रोके वाला ! अतने रहे कि रह-सह के जइते त बाल-बच्चन खातिर चूरा-चाउर कुछ लेले जइते…। ईहे बा कि ई कुल्ह त अइसन चीझ कि देह-जांगर जहँवे चलइबे तहँवे पइबे। कहले कि नाम तोर बादशा, से त ठीक, बाकिर ई ना कि नामे के नीचे जँताऽ जाय मनई। ई का कि नाम धराइल बा बादशा त अन-मन उन्हनिए-अस घूमल जाय घोड़ा प चढ़ के, फेंटा में बन्हले तलवार, पीठ प तरकस, हाथ में धनुही ! हमार बात मनबे, आ अरियात-बरियात में किराया प चलइबे ई घोड़ा, ई तीर-तरुआर, ई जोड़ा-जामा, त हमरा त बुझाता कि एहू से खाय भ कमइबे…।\nबादशा मूँड़ी गोत के सब सिखवन सुनले। जात-जात कहले कि तब्बो ए साथी, कब्बो जो कवनो सकेता में परिहऽ त दिल्ली-ओर अइहऽ, केहू से पूछ लीहऽ नाँव, नून के सैरियत चुकावे के इचिको जो पून हम पाइब त माथे चढ़ाइब…। हँसले सुन के बंदा हरवाह कि मितवा, बुझाता कि नाम के घून तोरा भितरे ले घूस के बइठल बा, ना त तेहीं बताव कि नून त आइल बा समन्दर से, कवन कहीं कि हमरा अंदर से ! त सैरियत चुकावल जे चाहे से लंका-दुअरिका ले जाय, चुकावे। हमरा त पास, एह सात दिन के संगत प, तोरा खातिर बस एक्के गो चीझ — दुलार। लेबे त ले, आ जो। त कहले बादशा कि दे दें। त बंदा हरवाह उनुका पीठ प घोंय-घोंय धइले दुइ हाथ, ध के ऊहो डबडबइले, धरवाऽ के बादशाहो डबडबइले। घोड़ा बाकिर मउज में आ गइले। सोचले कि बदशहवा के पीठ प दुचार घोंय अवरू जब हो जाय, तब्बे अब इहँवा से आगे बढ़े डेग। खुदा मियां के घरे ना देर ना अन्हेर। बंदा हरवाह के हाथ-हरमुठाह के अगिला घोंय घोड़वा के अपने पीठ प आइल, आ दुसरका आइत, एकरा पहिलहिंए ऊ सामकरन घोड़, आन्ही से ले लिहले होड़…।\nदिन बीतल दिने भ में, महीना के बीतत महीना भ लागल, साल भ लागल साल के बीते में, आ साले भ में ओह साल के बितला साल भ हो गइल। एकरा बादो, ना दिन आपन बीतल छोड़लस, ना महीना आपन, ना साल आपन। बाकिर, ना जानीं कि कतना दिन, कतना महीना, कतना साल के बाद एगो अइसन साल आइल जवना साल असाढ़-सावन त बरिसल भादो ना बरिसल। तवन साल बीतत-बीतत बीतल। अगिला साल असाढ़ त बरिसल, सावन-भादो ना बरिसल। तवन साल बितावत-बितावत बीतल। अगिला साल बाकिर, ना असाढ़-सावन बरिसल, ना सावन-भादो बरिसल। तवना साल दिन बीते तब त महीना बीते, महीना बीते तब त साल बीते ! बंदा हरवाह बैलन के खूँटा से खोल देले कि मनइन के त अपना घर-परिवार से बन्हाऽ के मुँअही के बा, तोनहन के त कम से कम, मूँए खातिर त कम से कम, छुट्टा मैदान मिले ! जात-जात बाकिर, दहिनवारा बैल कहले बँयवारा के सह पा के, कि बंदा बउराह, अपना इयरवा बदशहवा के भुला गइलऽ का कि का कहले रहे… कहले रहे कि कब्बो जो कवनो सकेता में परिहऽ त दिल्ली-ओर अइहऽ, केहू से पूछ लीहऽ नाँव, नून के सैरियत चुकावे के इचिको जे पून हम पाइब त माथे चढ़ाइब…।\nत कहले बंदा हरवाह कि ई ऊ कहले रहे त हम का कहले रहीं तवन भुलाऽ गइल का ! त कहली बंदा बो हरवाहिन कि खेतिहर खातिर त, की त खेत, ना त मैदान। त देस के खेत में त एसों कुछ बा ना, त जा, दिल्ली के मैदाने में जा। त कनमनइले बंदा हरवाह कि जइसन बेचारा ऊ बादशा, तइसने त होई ओकर दिल्ली आ दिल्ली के मैदान ! जोड़ा-जामा कस के, तीर-तरुआर में फँस के, बहुरुपिया-अस सज के, आ घोड़ा प चढ़ के, दू रोटी खातिर देस-देस मारल फिरल जवन ऊ बेचारा बादशा, सेकरा दुआर प, केहू बतावे कि वाजिब बा का, एह अकाल-दुकाल में, हमरा-अस आन-अनगँइया के जा गिरल ? त कहली बंदा बो कि ऊ आके गिरल रहे का ? त कहले कि ना। त कहली कि आन के मान के खेत में खटल रहे का ? त कहले कि ना। त कहली कि ऊ ना गिरल त तू काहे गिरबऽ ! ऊ ना मनलस जब आन-अनगँइया, त तू काहे मनबऽ ! ओकरा खटत लाज ना त तहरा खटत लाज का ! जहाँ खटत होई खट लिहऽ, जहाँ थाके-थहराय तहाँ सम्हरिहऽ, जहाँ थकिहऽ थहरइहऽ तहाँ सम्हारे त सम्हारे दिहऽ। इहँवा त ‘ना’ बा, उहँवा, के जाने होखे कुछ ‘हाँ’, त होखे भा ना, बाकिर होखी, एतने के असरा में जा। आ हमरो के असरा धराऽ के तू जा। जा, कि बालू-ह-जानि-के-झँउरि-मरे-हरिना, तवना से नीमन कि पानी-ह-मानि-के-धउरि-मरे-हरिना… !\nबाकिर का, कि बंदा हरवाह जब जतरा प चलले, बंदा हरवाहिन के रोआई, बुझाइल कि ओरियइले ना ओराई। सुनले त बंदा चउकठ ले जा के लवट अइले। त बंदा बो के फेरू से परल समझावे कि हो सँइया, बालू-ह-जानि-के-झँउरि-मरे-हरिना, तवना से नीमन कि पानी-ह-मानि-के-धउरि-मरे-हरिना… ! त कहले कि सहात नइखे बाकिर, तहार रोआई, त कइसे जाईं ! त कहली कि जइसे हमरा खातिर, ओसहीं तोहरो खातिर, रोआई, नाहिंए सहइला के दवाई। त रो ल, बाकिर का, कि खेत-ओर पीठ करऽ, कुरुखेत मुँहे हो ल। त बंदा हरवाह खेत-ओर पीठ कइले, कुरुखेत मुँहे हो गइले।\nअब जब चल देले बंदा हरवाह, आ चलते रहले त आज भा हप्ता दस दिन बाद, जहाँ पहुँचे के रहे तहाँ कहियो-ना-कहियो त पहुँचहीं के रहे। त कहिया पहुँचले, ई त पता ना, बाकिर जहिया पहुँचले, तय बात कि तहिया पहुँचले। पहुँचले त हप्ता दस दिन त चिहाते-सिहात बीतल। बाकिर, केहू कतना दिन चिहाई, कतना सिहाई ! खाली चिहइला-सिहइला से कहिया ले पेट पटाई ! बाकिर, ईहो कवनो कम चिहाय लायक थोरे कि पेट पोसाय में खास कवनो दिक्कत ना दिल्ली में, जेकर बोझा उठा दें, ऊहे कुछ-ना-कुछ धराऽ दे। बाकिर, बंदा हरवाह के एक दुख ईहो कि उनुकर भरलो रहे पेट, आ ऊ कहबो करें कि कुछ चाहीं ना, तब्बो, जेकर बोझा उठावें ऊ जबर्दस्ती कुछ-ना-कुछ पकड़ाऽ दे। केहू मनबे ना करे कि केहू केहू के बोझा असहूँ उठावेला, उठवला खातिर अलगा से कुछऊ ना चाहेला, जवन पावे के होला, ओही उठवला में पा लेला। कहियो कहबो कइले केहू से कि भइया रे, हमरा कुछ चाहीं ना बदला में…। सुनले त भइया-रे सकपकइले कि भला अँइसे कइसे कि कुछ चाहीं ना बदला में ! त बतवले बंदा कि बात बस अतनवे कि सकेता में देखलीं हा तहरा के, त देख के रहाइल ना हमरा से। सुनते ऊ भइया-रे उठावल बोझा पटक के भड़क गइले कि तोरा बेमतलब के मदद के जरूर-से-जरूर भितरिया कवनो मतलब बा, कुछ-ना-कुछ साजिश बा एम्मन, कवनो-ना-कवनो खटजंतर बा ! का बा बता दे, ना जो बतइबे त थाना पहुँचाइब, उल्टा लटकवाइब, डंटा से पुछवाइब। बंदा हरवाह हलकान कि कइसन कुदेश ई दिल्ली ! कि कइसन बउराह बदशहवा कि आन बसल इहँवा, अइसन कुजगहा ! बाकिर का, कि आज त बदशहवे बचवलस बंदा हरवाह के जान। दूनो हाथ दसो नोह जोड़ के बतवले कि हे हे हे हे भइया-रे, हमरा बेमतलब ए मदद के, एक इहे मतलब, कि बदला में रुपया ना, पइसा ना, हमरा के हमरा बिछुड़ल संघतिया से कसहूँ मिलवा दे। पुछले कि का नाँव तोहरा संघतिया के ? बंदा बतवले कि बादशा। सुनले त अवरू तनतनाऽ गइले भइया-रे कि का रे, हम थाना के ले लिहलीं नाँव, त बदला में तें हम के एक्के बे बादशा के देबे भौकाल ?! फटहा धोती आ लटहा बबड़ी के अइसन ! अतना !! अतहत औकात !!! बंदा बतवले कि ना-ना-ना भइया-रे, बादशा त बस ओकर नाँव ह, ऊ त बेचारा बस नाटक-नौटंकी के सवखल इन्सान, बजरा के रोटी पियाज खाती ललचत आ हरवाही-हेंगवाही-कुदरवाही में निकहा फरहर…।\nभला अइसन कवन बादशा… भइया-रे लगले इयाद पारे। उठ के परले इयाद, बइठ के परले इयाद। ओठंग के परले इयाद त परल इयाद कि हो-ना-हो, फलनवा के पूत चिलनवा…। ऊहे नौटंकी के अइसन रसिया कि बापो से बोले त बोले कि ‘हे बाप’, माइयो के ‘हे माई’ कह के बोलावे। ऊहे कि एक बात एक डेग अगवढ़ बढ़ के बोले, त एक बात बोले पिछवड़ हट के, ऊहे कि हाथ से बतावत, मुँह से बतियावे। ऊहे कि एक बे बादशा बन के उतरल नौटंकी में त अतना जमल, अतना जमवलस कि तहिए से बाश्शा-बाश्शा लागल कहाय। कहीं ऊहे त ना ? त भइल कि कवन ठेकान ! त भइया-रे बंदा के हाथ धइले, धइले-धइले बाश्शा किहाँ पहुँचइले। बाश्शा के देख के बंदा जब मुँह बिजुकवले कि कहाँ हमार बादशा सजीला-गठीला आ कहाँ ई बाश्शा मरगिल्ला, त बाश्शा अँइसे कि जइसे गिड़गिड़ाऽ के कहले कि तनी आगा-पाछा होके निरेखऽ, तनी दहिने-बाएँ होके देखऽ, के जाने हमहीं होखीं, ना जादे अधिका त थोरहूँ-थोर ! बंदा बात मनले, आगे-पीछे होके देखले, दहिने-बाएँ होके निरेखले आ बतवले कि ना हो, तू त ऊ केनियो से इचिको भ हइए ना हउअ, ना अधिका ना थोर। सुन के ई बाश्शा, अइसन जब बित्ता भर मुँह लटकइले कि जइसे कि टूट गइल उनुकर पुरान कवनो आशा, गुनावन में पर गइले बंदा हरवाह, कि कइसन ई कइलीं अनजानल-अनचाहल अपराध। त हँसले ठठाऽ के अचक्के में बाश्शा कि धत् मर्दे, हमरा खातिर त का आस आ का निरास — सब-के-सब निछुने नाटक ! तू बाकिर मत होखऽ इचिको हलकान, बादशा इयार तहार जो ना भेंटइले, त बूझऽ जे नया एगो बन गइले बाश्शा इयार। जवन रूख-सूख खाइब तवन तोह के खियाइब आ तोहरा के तोहरा बादशा इयार से मिलवाइब।\nओने सामकरन घोड़ा, घुड़दउड़ के पहिलके चक्कर में उँचास के पास से होके जब गुजरले त उनुका ना बुझाइल कि ई गोहट-अस मरला के छप-छप-अस कहाँ से सुनाइल। दुसरका चक्कर में पीठ प बइठल सवरवा दे’ देखले जब, तनी कन्खियाऽ के, त जनले कि के जाने केने से ओकरो कुछ बजरा के रोटी पियाज अस सुँघाइल। बाकिर का, कि एही सुना-सूँघी में, एक त कि बादशा के, दोसरे कि सामकरन घोड़ा, बुझाइल जब, कि बाकी कुल्ह घोड़न से बाँस भ से अधिके पिछुआइल, त अरजा से परजा ले सभे फिकिरियाइल। बाकिर का, कि तिसरका चक्कर में जसहीं उँचास के पास से गुजरल, घोड़वा के अपना पिठाँस प, हाथ हरमुठाह के घोंय-अस आइल जनाइल आ अगिला घोंय आइत, एकरा पहिलहिंए ऊ सामकरन घोड़ आन्ही से ले लिहले होड़। अइसन, कि घुड़दउड़ में जीत के धूहा जब छू के पीछा मुँहे तकले, त सात बाँस पाछा ले, ना कवनो घोड़ा लउकले, ना घोड़वाह। बाकिर का, कि घोड़ा उहाँ रुकले ना जीत के जसन मनावे, रुकले ऊ किला मैदान के दुआर प। ओही उँचास प। रुकले ऊ पहिले कि पहिले हिनहिनइले कि पीठ प से उनुका कूद गइले पहिले सवार, के बतावे कि कूद के धउरले पहिले कि बान्ह के अँकवारी में बंदा हरवाह के उठवले पहिले कि पहिले बाजल ढोल कि बाजल नगाड़ा आ शुरू भइल फतह के सलाना तिउहार के जसन जगराता !\nबंदा हरवाह के एकाध दिन त ईहे ना बुझाइल कि भइल का, का होता, कि आगे का होई ! इयरवा भेंटाइल, से त भेंटाइल, बाकिर हतहत दरबार, हजार लोग आगा, हजार लोग पाछा, हाथी के झुमेल आ घोड़ा अनठेल, हतहत गो महल अठमहला, हतहत गो फाटक … जानत त रहले कि इयरवा हमार नौटंकी के सवखीन, बाकिर, बुझाइल ना उनुका कि आखिर, कतहत ई नाटक, कि कतना एह नाटक के पसरल पसारा ! कि के-के बा, का-का बा नाटक के भितरा आ के बाटे, का बाटे नाटक से बहरा ! कि बहरी एगो हमहीं, कि केहू अउरी !\nबइठे के सिंघासन दियाइल त जे सिंघासन लेके आइल ओकरा के पहिले त बंदा बहुते समझवले कि भाई, एह नाटक में हम नइखीं शामिल, हम नइखीं एकर, केनियो से कवनो किरदार, बाकिर, ना केहू मानल त का करिते, ओही प मार के अल्थी आ पार के पल्थी बइठ रहले। बगल के सिंघासन प बादशा जब आके बइठले ओलर के, पलर के, त बलु पुछबो कइले कि तहार तबियत त नइखे न खराब ? बतइबो कइले कि तुलसी-गिलोय के काढ़ा त कुल्ही बेरामी में रामबाण। त जइतऽ आ काढ़ा के पहिले अजमइतऽ त अइतऽ, बइठितऽ…। सुन के, बादशा मुसुकइले त जरूर, बाकिर तवना के बाद, जल्दी-से-जल्दी, ऊहो अपना सिंघासन प, ओसहीं, तन के बइठ रहले, मार के अल्थी, पार के पल्थी। आ देख के, उनुकर ई बइठल, सँउसे दरबार, देखले बंदा हरवाह कि अँइसे चिहाइल जइसे नाटक में ना, सचहूँ चिहाइल !\nखाय बइठले जब बंदा हरवाह, त थारी के साथे बहत्तर गो कटोरी तिहत्तर गो तहतरी। सोचले कि जनाता कि गाँव भ से थोरे-थोरे माँग के आइल बा। केहू बरी देले बा केहू बजका। केहू बारा-फुलौरा। केहू भात केहू दाल केहू चोखा। केहू चटनी आ केहू अँचार। केहू नेनुआ के तियना, केहू करइला के भरवाँ। दिलदार कवनो इहाँ ले, कि देले बा खीर, कवनो रबड़ी देले बा, त कवनो मलाई, कवनो मिठाई। दिल्ली में, कवन ठेकान कि ईहो कुल्ह मिलत होखे बोझा के उठवाई ! सोचले कि आखिर कतनन के बोझा उठावेला बेचारा बदशहवा कि बदला में, भलहीं तनकिए-तनी बाकिर हतनवा-हतना पावेला ! कि नाटक-नौटंकी के ह ई कमाई ! कि खेला के बाद चदरा पसराऽ गइल आ पा भ, छटाक भ, जेकरा चुहानी में जवन रहे आ गइल ! सोचले बंदा, कि बलु बदशहवा, खेती किसानी से कमाइत त जवने पाइत, भरखर पाइत ! सितुहा भ खीर खा के खखनित ना, जवन खाइत थरिया भ खाइत, अघाइत ! बाकिर का, कि जवना कटोरी से उठा के ऊ खइले तवन जब फेरू से भर के रखाइल, आ फेरू खइले त फेरू से भर के रखाइल, त तवना के माने कुछऊ ना उनुका बुझाइल। बाकिर का, कि बूझत-बूझत आ बुझात-बुझात जब बुझाइल कि नाँवे के ना ह, सचहूँ के बादशा ह उनुकर इयार, त अपना ए बादशा इयार प बड़ी बिगड़ले बंदा हरवाह। हींक भ डँटले कि काहे तें बात ई छुपवले, बादशा होके, काहें तें अपना के हमरा से अतना डँटववले, कि काहे तें एक त कि अपना के, दुसरे कि हमरा से रे-तें करववले ! काहे बेचारा हरवाह प चढ़वले तें बादशा से अपना कुदारी चलववला के पाप, हर में, हेंगा में, बैलन के साथे नधववला के पाप ! अइसन खिसियइले कि हप्ता दिन लाग गइल बादशा के उनुका मनावे में। बाकिर, तवना के बाद, महिनवन लागल बंदा हरवाह के, बादशा के मनावे में कि भाई हमके जाए द। एक त कि तू, तहार अमला, खरिको खरकावे भ खटे हमके देत नइखे, दोसरे कि तहरा एह दिल्ली दरबार में हाथी बा, घोड़ा बा, खेत नइखे। एक्को हाथे करे कुछ चल दीं त हजार मुँहे अरे-अरे, हजार हाथे धरे-धरे…। लोटकियो भ पानी, अपना से अपने उठावे के, केनियो से कवनो सवाँस ना, आ अँइसे, बइठल-बइठल, हमरा से भाई, खइले खवात ना, घोंटले घोंटात ना…।\nकाल्ह, काल्ह से आज भइल। बादशा तय कइले कि नमाज पढ़ब, पढ़ला के बाद में आस्ते से पूछब इयार से कि हम त हो भाई, रोज जवन माँगींले, मँगलीं हा, आपन बतावऽ कि कहले रहऽ माँगब, त का-का तू मँगलऽ हा, आ जवन-जवन कहिहें कि मँगलीं हा, तवन-तवन उनुका के की त देब, ना त दियवाइब। बाकिर, बंदा से पुछिते, एकरा पहिलहिंए, बंदा बता दिहले कि का उनुका चाहीं। छुट्टी। जाय के इजाजत। कहले कि सुनले हम बानीं कि नमाज के बाद, जे जवन माँगेला, दे दे ल, त माँग देलीं, दे द। त कहले बादशा कि कहले त रहलऽ कि हम जिनसे माँगींले उनुका से माँगब…। त कहले बंदा कि ना भाई, ई त तू सुनलऽ, कहले त रहलीं हम अतने कि माँगब। त मँगलीं। त कहले बादशा कि ठीक बा कि मँगलऽ, बाकिर बतावऽ कि उनुका से मँगबऽ त का मँगबऽ ? त कहले कि उनुका से माँगब त उनुके से माँगब, उनुके बताइब, ओसहीं, जइसे कि तोह से जवन मँगलीं, तोह के बतवलीं। आ उनुका से माँगब, त तूहीं बतावऽ कि इहाँ काहे माँगब, दे दीहें इहँवे त लादे के तूल, लदवावे के तूल, गाँवे ले ढो के पहुँचावे के तूल ! त माँगब, बाकिर अपना गाँवे जा के, भउजी से तहरा बतियाऽ के। बादशा बड़ी कुनमुनइले बाकिर का करिते, कहले कि ठीक बा, जा, बाकिर जवन तहरा चाहीं, जवन-जवन, जतना, हमके बता द, हम तवन-तवन, ततना मँगवा दीं, घरे पहुँचवा दीं। कहले बंदा कि काहे के अतना हलकानी में परबऽ, हमरा जवन चाहीं, हम गाँवे अपना जा के, जेकरा से माँगेलऽ ओकरे से माँग लेब, ऊहे पहुँचा दीहें, सीधे। कतनो कहले बादशा कि अन ले ल, धन ले ल, जर ल, जमीन ल, बाकिर बंदा, काहे के जे मानें ! एक्के रट कि काहे तू देबऽ, ऊहे जब दीहें !\nगाँवे जाय के चाव में, बंदा के ई ना बुझाइल कि जेकरा के दिहले अँकवार, ऊ उनुका झोरा में, बगली में, इहाँ ले कि पगड़ी में, कुछ-ना-कुछ रख देल, चुप्पे, चुपचाप। मिलत गइले अँकवारी आ होत गइले भारी। ईहो ना कि बंदा एह भारी भइलका के जनबे ना कइले, जनले, बाकिर अगली के, बगली के, झोरा के, पगड़ी के — कुल्हिनी के भारी भइलका के मनवे के भारी भइलका ऊ जनले।\nबादशा कहले कि फेरू अइहऽ, आ कहले कि फाँफर पाइब त हमहूँ आइब, बंदा कहले कि काहे ना आइब, आ कहले कि अइहऽ जरूर। साथी के देत अँकवारी जब जादहीं कुछ भारी भइल मन त कहले तनी हँस के कि अबकी बे बजरा के रोटी आ नीमक-पियाज थरिया में तोह के खियाइब, सहूर से, आ तूहूँ तनी खइहऽ त ओही सहूर से, ई ना कि हूर के ! सुन के जब ऊहो मुसुकइले, त कुछ त ईहो, कुछ ऊहो हलुकइले। बाकिर, चार डेग चल के पिछवड़िए, रस्ता प सोझ जब भइले त पइले कि ईहो बगली भारी आ ऊहो बगली भारी आ कपार प के पगड़ी अउरियो भारी। झोरा त अतना ना भारी कि जवना कान्हे लटकल तवना के हड़री बुझाइल कि अब-तब में चटकल। छू-छा के देखले त सोना के असर्फी ! कहँवा हलुकाईं ? त पहिले त धोबघाट गइले आ पगड़ी के सकल असर्फी धोबी के पूत के हाथ में धइले कि हा ल, लाल-पियर-हरियर, जइसन मन, आपन तू अपने से कीन ल धोती-मिर्जई। धोबी के पूत अचकचइले कि ई बाकिर बहुतो से जादे से ढेर तनी अधिका…। ईहे बात कहले बादशा नाँव के सब-सब साईस-इकवान। त कहले बंदा कि जेकर बादशा नाँव, ओकरा से जवन-जवन पवलीं, तवन-तवन, ओकरा के जवना-जवना बादशा के नाँव से जोह के पवलीं, तवना-तवना बादशा के नाँव तक ना जो पहुँचाइब त के हम होइब आ के हम कहाइब ! एक त ई, आ दोसरे ई कि ई मत जानऽ कि पवलऽ, जानऽ ई कि हमके हलुकवलऽ, बीच राह थाकि के थउसे से बँचवलऽ। बाकिर का, कि जवना बादशा के सैंतीस गो गदहा से ईंटा ढोआय, तवन तनी अड़ गइले। कहले कि कइसे खाली तूहीं हलुकइबऽ, हम ना हलुकाइब ? अवरू कुछ ना, त एगो गदहा तू ले जा, अवरू कुछ ना, त गाँवे ले बइठल त जइबऽ…। त कहले बंदा कि बे मर्दे, पैदल जाइब त बात-पित्त-कफ कुछ पचाइब। त आइल जबाब कि पचइहऽ, जब पच जाय, तब्बे बइठिहऽ। त कहले बंदा कि बे मर्दे, गदहा प बइठे हमरा ना आवे, गिर-पर जाइब। त आइल जबाब कि तहरा बइठे ना आवेला त का भइल, हमरा गदहवा के बइठावे त आवेला न ! आ मान ल कि गिरबऽ, त कवन कहीं कि पाँच हाथ के घोड़ा प से गिरबऽ, सरपट के चाल प से गिरबऽ ! गिरबऽ त दू हाथ के गदहा प से गिरबऽ, दुलुकी के चाल प से गिरबऽ, उठ जइहऽ, धूर-गरद झार लिहऽ, झूर लिहऽ, गिरल केहू देखल त ना, तनी घूर लिहऽ…। अब का कहिते बंदा, का करिते बंदा ! अतने कहले कि भाई, तहार गदहा, तहरे के चीन्ही, अनजान के पाई त दुलतिए से बतियाई। त गदहा के मालिक गदहा से उनुकर नीके तरी अरचो-परचो करवा दिहले, पीठ-पोंछ सुहुरवाऽ दिहले आ पगहा धराऽ दिहले। गदहा प बइठिए के बंदा, बाश्शा किहाँ गइले, झोरा सहित्ते बाकी के कुल्ही असर्फी उनुका हवाले कइले कि आपन समियाना तनवइहऽ, आपन पर्दा लगवइहऽ, आपन नाटक अपने बनइहऽ आ खेलिहऽ, खेलवइहऽ। कहले बाश्शा कि नाटक त अपने बनाइब, बाकिर बनाइब तहरा प। हमरा प ?! काहे ना, आ नाँव रही बंदा-बादशाह ! त कहले बंदा कि हद बा, भला कतना तू जानेलऽ हमरा के, कतना तू जानेलऽ हमरा इयार के ? त कहले बाश्शा कि तहरा के जानब तहरा साथे-साथे गाँवे ले, घर तकले चल के, आ तहरा इयार के, रस्ता भर तोहरा से पूछ-बतियाऽ के। बंदा कहले कि भाई, जब अपने से कहलऽ कि जाइब, त आपन घर अछइत कवना मुँहे कह दीं कि ना लेके जाइब, बाकिर, दाँव एगो चलले, कि गदहा त एक्के बा। त हँसले बाश्शा कि हमरो के गिन ल आ अपनो के गिन ल त गदहा के गिनती त तीन बा ! त बूझ गइले बंदा, कि बात बतियावे में दिल्ली के केहू ना उनइस, सब-के-सब बीस बा, तीस बा।\nबोलत-बतियावत, उनुकर सुनत आ आपन सुनावत, आज किदो काल्ह किदो हप्ता दिन बाद, पहुँचल लोग गाँव के गैंड़ा, त सुनले रहन बंदा कि जेकर सगरो सकान, गाँव के गैंड़ा सेकरो गोड़ थकान, त पता ना कि सचहूँ कि सुनलका के राखे खाती मान, जानल एगो पाकड़ के पेड़ झँखाड़ त बइठले, बाश्शा के बइठवले, घरी-छन सुस्ताय कि थकान दुराय। त एगो त गाँव नगिचइला से हरखल, दोसरे, देखले कि खेतन में कादो-कींच पुरहर, त बरखल-भुलाइल-अभी-नइखन-भगवान — एह भरोसा से उलसल हुलसल, कहले बंदा कि ए भाई बाश्शा, कुछ छू देबे अइसन सुनइतऽ, कुछ कढ़इतऽ, कुछ गइतऽ ! बाश्शा जब लिहले अलाप, कहिए से पाछ धइले आवत, दूइ बैलगाड़ी, थथमले आ थम गइले। गड़िवान लोग उतरले आ अलाप में अलाप मिलावत ओहिजे जम गइले। जम गइले त जम गइल महफिल। गवनई के अइसन उठल लहर-प-लहर कि बुझाइल जइसे अपने मने साज सज गइल, बाज बज गइल। एक सुर त अँइसे कि जइसे कि पाकड़ प से उतरल आ दसो दिसाईं पसर गइल, आ ताकधिनाधिनधिन त कहँवा से आइल, ना केहू जानल ना केकरो जनाइल। इहो ना बुझाइल कि एही में आज, कब आके बीत गइल साँझ ! त भइल कि का भइल, एहिजे फुटेहरी अब लागे, चोखा सनाय। फुटेहरी लगावल लोग, चोखा सानल लोग। हींक भ पावल लोग। सूतत के बेर पुछले बंदा कि केकर ई गाड़ी, त बतवले जा गड़िवान, कि बाड़े एगो भाई भगवान सिंघ उनुके ई गाड़ी। के हवे भाई, ई भाई भगवान सिंघ, त कहले जा कि के जाने, दिल्ली के बादशा बहादुर के बुला कुछ लागेले। उनुकर कुछ लागेले, त तय जानऽ भाई कि हमरो कुछ भाई भगवान सिंघ लागेले — बंदा अगराऽ के बतवले आ पुछले कि गाड़ी में कँउची लदाइल, त बतवले गड़िवान कि ललसा के कलसा। पुछले कि कहँवा ले जाई, त बतवले कि ई त जानस भगवाने सिंघ भाई…।\nठीक अधरात, के जाने पाकड़ प का खड़खड़ाइल कि अचक्के अचकचाऽ के उठ के बइठ गइले बाश्शा निनिआइल। बंदा जब करवट फेर के कहले कि अहो अभी सुत्तऽ, त सुनले जब ‘सुत्तऽ’, तब जाके नीन उनुकर नीके तरी टूटल। टूटल आ दूनो नैन खूलल त पहिले त लागल टकटक्की तब छूटल कँपकँप्पी। लगले बंदा के झोर के जगावे कि उट्ठऽ हो, का भइल, होता का, देखऽ, निरेखऽ, बुझाय त बूझऽ, आ बूझ के हमरो के तनिका बुझावऽ। बंदा देखले कि दूर, डगरल अस चलल जाता दुन्नो-के-दुन्नो बैलगाड़ी आ भीरी, मुँड़तारी-गोड़तारी, एगो आ दूगो आ तीन, चार… चउदह गो साज के राखल बा कलसा। एगो के खोल के पेहान, झाँक के देखले जा भितरा त हीरा आ मोती आ सोना आ चानी के गहना आ गुरिया, असर्फी-तसर्फी… ! देखले त देख के, ई अलगे जहुअइले, ऊ अलगे भकुअइले।\nजे जहुआइल बा, जहुआए दीं, जे भकुआइल बा, भकुआए दीं। सातो भाई चोरवन के सोचीं कि उन्हनी के कतना सत्पिसानी… !\nएक भाई के पता लागल कि बादशा के, खेतिहर एगो आइल बा साथी, कवना दो गाँव-गिराँव के, त जा के दुसरका भाई के बतवले। तिसरका भाई कहले कि हो-ना-हो बिदाई में ई खेतिहरवा अपना औकात से अधिके कुछ पाई। चउथकू कहले कि जवने पाई, दाँव लगा के चोराऽ लिहल जाई। पँचऊँ कहले कि एकर, भा केहू के, अबहीं, भा कबहीं — सबकुछ चोरावे के बात कबो सोचिहऽ मत। पुछाइल कि काहे, त छठऊँ कहले कि सबकुछ चोरइबऽ त सोचऽ कि जेकर चोरइबऽ ऊ आगे अब कइसे कुछ करी-कमाई, कइसे कुछ सँची-जोगाई, आ ना कुछ करी-कमाई, ना कुछ सँची-जोगाई त सोचऽ कि आगे, हमनिए के, भा केहुए, केहुओ के, कइसे में कुछुओ चोराऽ पावे पाई ? अँइसे त भाई, दुनिया-संसार से चोरी-चकारी के रेवाजे उठ जाई ! त सतऊँ बिगड़ गइले कि आगे जवन होई तवना के सोच के बुड़बक ऊ होई जे अबहिंए से रोई। सुन के पँचऊँ आ छठऊँ भड़क गइले। भड़क गइले त एह लोग के भड़कला प पहिलकू-दुसरकू कुछ अधिके भड़क गइले। बाता-बाती से बात चलल, चलत-चलत मारा-मारी ले जा पहुँचल। तिसरकू-चउथकू कहले कि हमन के का कइल जाई ? त भइल कि जब झगड़ा बढ़ियाई त छोड़ावल जाई। झगड़ा बढ़ियाइल। केहू के भुभुन फूटल, केहू के नाक ; केहू के लोल, केहू के लिलार। जे झगड़ा छोड़ावे आइल ओकर तनी जादे फूटल, तनी जादे फाटल, बाकिर, सबकर जब कुछ-ना-कुछ फूट गइल, फाट गइल, त नीमन बात ई भइल कि झगड़ा फरियाऽ गइल। झगड़ा फरियाइल कि रजवा के साथी खेतिहरवा, अस-मन-जनिहऽ जे हमनी के भाई, कि बिदाई में जवन ऊ पाई, तवना में, दीन के दुहाई, ईमान के कमाई, कि आठ गो बखरा लगा लिहल जाई, एकए गो सातो हमन भाई के, त एगो ए भाई खेतिहरवो के, कि आगहूँ कुछ करी कुछ कमाई, कुछ सँची कुछ जोगाई आ अगिलकी पीढ़ी के चोर बिरादर के, भाई-भैवद्धी के कामे कुछ आई।\nमहिनवन बीतल चोरवन के, घूस-घास खियावत आ काल्ह के तइयारी सँपरावत। जमा-पूँजी लागल ओरिआय त सातो भाई बेबात के बात प झगरि जायँ, ई उनके रगरि जाय, ऊ इनके रगरि जाय। एह रगरा-रगरी के बिच्चे एक दिन के बात कि पता चलल कि आज नमाज के बाद अपना बादशा इयार से बंदा इयार कुछ मँगिहें। चोर लोग सोचल कि आज मँगिहें त काल्ह गाड़ी पर लदाई, परसों होई बिदाई। तले पता चलल कि आजे हो गइल बिदाई। त बिना कवनो सुबहित तइयारी के, सातो भाई धावा-धाई लागल लोग पाछा, त पावल कि ना हाथी ना घोड़ा, ना बोरी ना बोरा, पैदल पाँव दिल्ली के गली में सरसरसर चलल जाता, के ? त छछात जे बादशा के जिगरी इयार, से ! तीन भाई कहले कि बुला बादशा बैमनवा कुछ देलस ना, तीन भाई कहले कि बुला बंदा बउरहवा कुछ लेलस ना। बाकिर, एह बात पर छवो भाई झगरिते एकरा पहिलहिंए सतवाँ भाई बतवले कि एकरा अगलो के बगली में बाटे तरमाल, एकरा बगलो के बगली में बाटे तरमाल, पगड़ियो में बाटे भरपूर, आ झोरवा में त कुछ कहहीं के ना ! एह बात प सातो भाई के हुँकारी के आवत-आवत, बाकिर, बंदा पहुँच गइले धोबघाट। उहाँ, करेजा प ध के हाथ, सातो भाई देखल कि कइसे उन्हनी के हिस्सा के सँउसे एक बगली माल, खेतिहर के जात, बंदा हरवाह, बम्मड़-बउराह, धोबी के पूत के सँउपलस, आ जइसे भइलहिंए ना होखे कुछ, अँइसे, मूँड़ी उठवलस आ चल दिहलस ! त पाँच भाई पाछा लगले, दू भाई रुकले कि हमनी के धोबी के पूत के नीके तरी मूँड़ के आइब जा, आपन हिस्सा वसूल के। कोशिश कइल लोग, बाकिर धोबी के पूत के धोए के आदत, दुन्नो भाई चोरवन के दुन्नो हाथे धो के, फींच-फचकार के गार के पसार देले। बाप-बाप करत भागल लोग त रस्ता में एक भाई मिलले कि इकवनवा सरवा पैने-पैना मरलस हा, एगो दुसरका भाई मिलले कि हमरा के त सइसवा ना, ओकर कुकुरा भँभोरलस हा। जिनका सैंतिस गो गदहा से ईंटा ढोआय, उनका किहाँ बाकिर, बकियवा तीनो भाई, बड़ा गौं से, सोच-समझ के घात लगावल, केकरो भनक तक ना लागल आ बंदा के दीहल मोसल्लम असर्फी के गठरी उठावल आ चलत-चलत चल आइल लोग बिना कवनो आफत-अफदरा के घर से बीस हाथ बहरा ले। बहरा आ के देखल लोग कि आ-हा-हा, चारो ओर गदहे-गदहा…! सोचल लोग कि गदहे प बइठ के जो भाग चलीं जा त भगला के भागल आ तिन-तिन गो गदहा के आमद अलावा ! जब फान के गदहा प बइठल लोग त गदहन के रोस ई ना कि ई बइठल लोग, रोस मलिकवा प कि कइसन ई सरवा मलिकवा, कि बिना कवनो अरचो-परचो के, बिना कवनो पीठ-पोंछ-सुहुरावन के, तीन तिरछोलन के, अचके में हमनी के उपरे, अँइसे हुमच के अचक्के बइठवलस ! मय गदहा मिल के मलिकवा के मय खीस तीनो एह चोर चल्हाँकन प उतारल, दुलतिए-दुलत्ती बड़ी देर ले बतियावल। बात अभी बाकिए रहे तले तीनो जना जान आ असर्फी के गठरी, दुन्नो के छोड़ के, भगाय भ भागल। चाहल लोग जरूर, सातो-के-सातो भाई, कि ना कुछ आउर, त बाश्शा किहाँ जवन असर्फी के झोरा धराइल, तवने हथियावल जाय, बाकिर सातो भाई मानल कि ए घरी, गरम-गरम दूध में हर्दी पकावल कुछुओ से जादे जरूरी। त पकावल लोग, मिल-जुल के पीयल लोग, जेकरा से अपना हाथे ना पीयल गइल ओकरो के मिल-बेवहर के पियावल लोग। पी-पा के बइठल लोग त भइल कि सब त गइल, अब का ? सातो भाई सन्मत कि जवन कुछ पवलस ई बंदा बउरहवा, सब कुछ त इहँवे लुटववलस, त का अब पिछुअवला में फैदा ? सातो भाई सन्मत कि बाँचल कुछ हइए ना, त ना अब पिछुअवला में फैदा। बाकिर, सातो के मन में कि जब डिठार में अतना ई पवलस खेतिहरवा, त चुपका त के जाने कतना ई पवले होई ! सातो भाई सोचले कि जब उपरे-उपर अतना लुटवलस त सोचे के बात कि भितरे-भितर कतना जुटवलस ! त सातो भाई सन्मत कि जब अतना दिन लागल गइल पाछ त अँइसे, अचक्के में छोड़ दिहल बहुते बेजाँय।\nत लागल लोग बंदा आ बाश्शा आ बंदा आ बाश्शा के गदहा के पाछा। कहँरत आ भचकत, लँगड़ात आ भहरात। लागल लोग त तवन बात जानल लोग जवन बात ना बंदा के जानल, ना बाश्शा के जानल आ मोह-माया से दूर आ अपने में चूर, गदहवा के, जानल त का, न-जानल त का ! जानल लोग कि बंदा आ बाश्शा आ बंदा आ बाश्शा के गदहा जेने-जेने तेने-तेने, कबो अगाड़ी आ अक्सर पिछाड़ी, दूइ बैलगाड़ी। झाँक-झूँक के जानल लोग कि दुनो बैलगाड़ी में सत-सत गो कलसा। कलसा में का बा आ कतना बा — ई, चाहल त बहुते, बाकी जाने ना पावल लोग। जतने मरखाह लखात रहन गाड़ी के बैल, ओतने गड़िवान। सातो भाई सोचले, आपन-आपन घाव सुहुरावत, कि ठीक नइखे खतरा उठावल, जतरा में बनल रहल जाई, त कब्बो-ना-कब्बो त मोका-मोनासिब अपने से चल के इहँवा ले आई ! आइल। गाँव के गैंड़ा, पाकड़ के पेड़ झँखाड़ के नीचे, बाश्शा जब लिहले आलाप। बैलगाड़ी, दुन्नो, जब थथमल आ थम गइल, गड़िवान जब गाड़ी प से कूद के उतरले आ अलाप में अलाप मिलवले। तब तीन भाई पहिला बैलगाड़ी में, तीन भाई दुसरका बैलगाड़ी में घुसले। एक भाई पाकड़ प चढ़ गइले कि खतरा बतइहें। तले अइसन आइल गवनई के लहर-प-लहर कि एक भाई पाकड़ के पेड़ के उपरे से राग-में-राग मिलवले आ गाड़ी के भितरे से तीनो-तीनो भाई सातो-सातो कलसा के, कहाँ ले कि खोल के देखिते, त सब कुछ भुलाऽ के लगले बजावे, एँड़ी से मूँड़ी ले हिल-हिल के लगले धउरावे ताकधिनाधिनधिन। साज बुझाइल जइसे आप-से-आप सज गइल, आप-से-आप बज गइल बाज। अभाग बाकिर अइसन कि ओने गवनई खतमाइल ना कि एने गड़िवान लोग फुटेहरी-चोखा के टंट-घंट में लागल आ सतुआ-पिसान के इन्तजाम खातिर एह गाड़ी से ओह गाड़ी ले अइसन शुरू भइल आवाजाही कि चोर लोग कसहूँ-कसहूँ गाड़ी से निकल के पाकड़ के पेड़ झँखाड़ प चढ़ के जइसे-तइसे जान बचावल। अब लागल ताका-ताकी कि कब पंच सूते कि कलसा लोग के खोल के देखाय आ तरमाल भेंटाय त चोराऽ के चल दिहल जाय। ऊ बेरा-घरी अइबे ना कइल। बंदा आ बादशा त सुतले निरभेद बाकिर गड़िवानन के त अँखिए ना लागल। भइल अधरात त आपने गाड़ी से आपने कलसा, चोर-अस उतार के आस्ते, धइलन स बंदा के मुँड़तारी-गोड़तारी आ बैलन के घंटी उतार के हाँक ले गइलन स खाली गाड़ी। चोर लोग के त ढेर देर ले बुझइबे ना कइल कि गड़िवानन के एह कारस्तानी प चिहाईं जा कि चल के कलसा चोराईं जा। एही दोपापाही में देर भइल तले छोटका भाई के साँप एगो लउकल, पाकड़ के डाढ़ से लपटाइल, बाँचे खाती आसन बदलले त पतई से डहँगी ले अइसन खड़खड़ाइल कि अचक्के अचकचाऽ के उठ के बइठ गइले बाश्शा निनिआइल। बंदा जब करवट फेर के कहले कि अहो अभी सुत्तऽ, त सुनले जब ‘सुत्तऽ’, तब जाके नीन उनुकर नीके तरी टूटल। टूटल आ दूनो नैन खूलल त पहिले त लागल टकटक्की तब छूटल कँपकप्पी। लगले बंदा के झोर के जगावे कि उट्ठऽ हो, का भइल, होता का, देखऽ, निरेखऽ, बुझाय त बूझऽ, आ बूझ के हमरो के तनिका बुझावऽ। बंदा देखले कि दूर, डगरल अस चलल जाता दुन्नो-के-दुन्नो बैलगाड़ी आ भीरी, एक, दू, तीन, चार… चउदह गो राखल बा कलसा। एगो कलसा के पेहान उठवले जा त हाय राम, हीरा आ मोती, सोना आ चानी ! देख के, ई, अलगे जहुअइले, ऊ, अलगे भकुअइले। जहुअइनी-भकुअइनी जब छूटल त बाश्शा कहले कि भाई, बादशा के मँगला प जवन भेंटल, देखऽ, बिधि के बिधान, कि तहरा तवन भेंटल बेमँगले, बिना कवनो हाथ पसरले। अब जोड़ के हाथ आ मूँद के आँख, मने-मने सरधा से एक बेर सुमिरऽ कि कइसे भगवान सिंघ भाई के भेजल दूगो फरिस्ता लो’ आइल, अपने त संगे-संगे गावल, आ अलोप फरिस्तन तक से अपना, गवावल-बजवावल, संगे-संगे कइल लोग खियान-पियान आ बिरत रात में ललसा के कलसा उतार के आस्ते से, बिना कुछ कहले, बिना कवनो लदले एहसान, निकल गइले लोग, पाकड़ के डाढ़-पात खड़खड़ाऽ के, जगाऽ के। आ सुमिरन के बाद, आवऽ, दुचार गो कलसा तू उठावऽ, दुचार गो हम, बकियवा गदहा प लदाय आ घरे चलल जाय। बंदा कहले कि घरे त चलल जाय, बाकिर अतना कुल्ह लाद के काहे ? जवन भगवान इहाँ ले पहुँचइले तवने भगवान घरे लेके अइहें…! बाश्शा बेचारू अथोर समझवले कि अपना हिस्सा के काम त भाई भगवान सँपरइले, थरिया परोस के धइ देले सोझा, आगे के काम खनिहार के, कि कवर उठावे, चबावे, भला ऊहो भगवाने सँपरावें ? त कहले बंदा कि से त ठीक बा, बाकिर परोसल थरिया सोझा त धराय ! अब एकर का माने कि बइठल बानीं दलान में आ खाय खातिर थारी धराइल सीवान में ! अनसाऽ गइले बाश्शा कि बुड़बकदास, दलान में रहितऽ त दलान में दिहिते, जब बड़ले तू बाड़ऽ सीवान में सुत्तल, त सीवाने में न दीहें बेचारू भगवान ! एगो तोहरे काम त नइखे न उनुका, अउरियो त बा उनुका दुनिया जहान ! त हँसले बंदा कि देखस आपन दुनिया-जहान, केहू छेंकले बा, बाकिर, ईहो त जानस कि बंदा के बसगित ना पाकड़ के पेड़ त, ना खेत के मेंड़ प। छावल-छुअल घर हइन उनुका आ लीपल आ पोतल दुआर !\nओही अधरात बंदा, बाश्शा के धइलन हाथ आ आगे-आगे चल दिहलन। पाछे-पाछे गदहा। बाश्शा के बुझाइल कि पछवा वाला गदहवा से बड़का गदहवा त हमरा अगवा-अगवा…। एने ई लोग आँखी के अन्ह भइले, ओने सातो भाई चोर, एक-प-एक दन्न-दन्न पाकड़ के पेड़ प से उतरले। ई ना देखल लोग कि सँपवा सर्र-से उन्हनी के पहिले उतरल। उतरल आ खुलल-मुँह कलसा में सर्र-से समा गइल। सब जब उतरि आइल, बड़कू कहले कि केहू हड़बड़ाई मत, बनले बोलत बा बिगड़ल बात, अब खबरदार, केहू गड़बड़ाई मत। कहले कि मँझिलकू, तू तनी हाथ लगा के देखऽ कि कलसा में का बा। मँझिलकू खुलल-मुँह कलसा में जतना बेग से हाथ लगवले ओकरा से अधिके उदबेग से निकलले, निकलल आइल हाथ से लपटाइल हतहत गो साँप। कहऽ कि डँसलस ना, झरले त झर गइल, सर्र-से निकल गइल। बाकिर का, कि जात-जात बिना कुछ कहले बहुत बात कह गइल। एगो त ई कि एह कलसवन बा में का ? कवनो में साँप, कवनो में बिच्छी। कवनो में हाड़ा, कवनो में बिर्हिनी। कवनो में चूँटा होई, कवनो में माटा। बिस्तुइया, कनगोजर। दोसरे ई कि ई कुल्ह बदशहवा आ ओकरा इयरवा के चाल। हमन के त भोला-भाला चोर, जरिको ना जनलीं जा कि हमनी के जानत ई बाड़न स, आ लगलीं जा पाछा। जरिको ना जनलीं जा कि हमनी के जेकरा पाछा, असल में त ऊहे बा लागल, हमनिए के पाछा ! चोरवन बेचारन के डाहे बदे, बाप-रे-बाप, हतना नौटंकी ! हँइसे हरियरी सुँघाऽ के बोका बनावल ! धोबी से धँगवावल, इकवनवा के पैना से पिटवावल, सइसवा के कुकुरा से कटवावल, गदहन के दुलत्ती खियावल, आ तवनो से ना मन मानल त हे देखऽ हो, हई साँप आ बिच्छी आ हाड़ा आ बिर्हिनी आ चूँटा आ माटा, बिस्तुइया, कनगोजर…! अइसन अनेत ! बादशा के इहे बादशाही ?! ईहे ह सरवा एह बंदा के खेती-किसानी ?! कहँवा से सिखलन स इन्हनी के ई नाटकबाजी ? त छोटका भाई बतवले कि ई जवन इन्हनी के साथी बा, बाश्शा, तवने ह असल नाटकबाज। हम का जानीं कि खाली, करबे करेला ना सरवा ई नाटक, नाटक के जियबो करेला ई सरवा !\nत भइल कि तजबीजल जाय एकर सजाय। तजबीजल गइल कि एक्के उपाय। कि जेकर ई पठवल बलाय, ओकरे कपार प पटकल जाय। कि उठावल जाय कलसा आ ओकरे घरे गिराऽ आवल जाय ई साँप आ बिच्छी, ई हाड़ा आ बिर्हिनी, ई चूँटा आ माटा, बिस्तुइया, कनगोजर…। त भारी त बहुत रहे, बाकिर, खीस के बल से उठवले जा सातो भाई चउदहो कलसा आ चलल लोग बाई के बेग में, धरती धमकावत।\nधमकावे दीं उन्हनी के धरती। कतने धम-धम आ कतने गो धमक अपना करेजा में धइली ई धरती। ईहो धरिहें। जइसे धइली ई धरती बंदा बो हरवाहिन के बिरह-बियोग। ई बिरह-बियोग जेकरा कहे जोग, कहे, जेकरा सुने जोग, सुने, आपन त अतनवे भ जानल कि बंदा बो हरवाहिन अनेसा के नीन में मातल, सनेसा के सपना में जागल, जब दुआरी के सिकड़ी बाजल, अइसन हड़बड़ाऽ के उठली कि केंवाड़ी खोले चलली त घिरसिर के कलसा में केहुनी लागल आ कलसा भुँइया छितराऽ के नौ-नौ ठँइया। बाकिर, भला भगवान कि कलसा फूटल, करम ना, करम हमार जस-के-तस लवटल। ओसहीं जगमग। एगो सँघाती के जोह में गइले त एगो सँघाती के जोड़ के अइले। कहली कि का भइल, कइसे, कुल्ह कह के सुनावऽ, त कहले कि आपन हम काल्ह सुनाइब, आज तू आपन सुनावऽ। त कहली कि ओने तू गइलऽ एने दिन बदरियाइल, बेलावल बैल लोग लवटि के दुआरी प आइल, आ एकरा से आगे त हमहूँ अब काल्हे सुनाइब। अतने जानऽ कि भले तहार रस्ता अगोरत, बाकिर एक दुख ‘संगे-संगे-तहरा-ना-रहला-के’ छोड़ के आ एक ‘दुख-आउर’ के अलावा बाकी कुछ बाउर ना बीतल। पुछले कि एक दुख आउर का ? त कहली कि ऊहो सहाउर। त कहले कि भलहीं सहाउर, बाकिर, बात त बतावऽ कि कवन दुख आउर ? त कहली कि केहुनी से लाग के निसने एगो कलसा के फूट के छितरइला के दुख, एकरा अलावा कुछ आउर ना।\nबाश्शा जब देखले कि कलसा के फूट के छितरइला के जतना पछतावा मलिकाइन के, ओतने मलिकार के पछतावा, त लगलन धिरकारे कि बम्मड़ तुनाहीं, चउदह गो कलसा तू तज अइलऽ पाकड़ के फेंड़ त, तवना के कुच्छ ना, आ एगो के फुटला के अतना गुनावन, अदिमी तू हउअ कि निछुने पैजामा ?! त बंदा बतवले, अँइसे कि जइसे कि भेद के कवनो ई बात, कि भाई, कलसवा ई पानी के रहुए…।\nथाकल-खेदाइल सब, सब बात काल्ह प छोड़ के, चैन से सुत्तल, बाश्शा के बाकिर, आँखिन में नीने ना। ढिबरी के टिम-टिम में टुकुर-टुकुर छान्ही निहारत लगले सोचे कि कइसन ई नाटक रचाई, कि आखिर में ना कवनो सुक्ख, ना कवनो दुक्ख। त आखिर में काथी ? त कुछ ना, कुच्छो ना, बंदा हरवाह के बउराही ! कुछ अवरू ऊ सोचिते जरूरे, तले गाँव भ के कुक्कुर, एक्के संग लगले जा भूँके। अब भूँकल ओरिआय त आगे कुछ सोचें भा सुत्तें। बाकिर, भूँकल त अँइसे कि जइसे कि दूर से चलल आ कले-कले अवरू भिरियात गइल। त जबरी मुँदले ऊ आँख। तले अइसन ना हड़हड़हड़, अइसन ना खड़खड़खड़ मच्चल, कि उठ के बइठ रहले बाश्शा कि परवरदिगार ! आन पहुँचल का हो कयामत के रात ! धरती के छुअले कि डोलत त नइखे, त पवले कि डोलत त नइखे। बाकिर, देखले जब छान्ही, त अँइसे कि जइसे कि हहास बन्हले आन्ही…।\nएह बंद कोठारी के छान्ही के आन्ही में बाश्शा बेचारू उधिआयँ त उधिआय दिहल जाय, चोरवन के सोचीं कि ना होइत भितरे जो बदला के आग-अंगार त कइसे के ठनितन स गाँव भ के कुकुरन से रार, कइसे कर पइतन स गाँव भ के कुकुरन के पार। बिरत रात पवलन स ढिबरी टिमटिमात, त जान त गइलन स कि ईहे घर बंदा हरवाह के, बाकिर, दुआर प देखलन स बैल मरखाह आ गदहा उपरवार, त कहलन स कि फार के छान्ह सीधे कपार प गिरा दिहल जाय, कलसा चउदहो के साँप आ बिच्छी, हाड़ा आ बिर्हिनी, चूँटा आ माटा, बिस्तुइया, कनगोजर। त फान के चढ़ले जा, ओदार के फरले जा छान्ह आ अपना के बड़ा बचा के, बड़ा तन्देही से दनाक दे दिहले जा उलाट, एक साथ कलसा चउदहो। बाकिर का, कि जब साँप के सर-सर सुनाइल ना, सुनाइल ना हाड़ा के बिर्हिनी के भन-भन, झन-झन के झर-झर सुनाइल झन्कार, त फाँफर से झाँकल लोग। झाँकल लोग त हाय हो राम, हीरा आ मोती, सोना आ चानी आ पन्ना, जवाहर… झराझर…। बरखा अस बरखत गहना आ गुरिया, असर्फी-तसर्फी… सातो भाई सातो भाई के तकले, त सातो के सातो मुँहे करखी ! झाँईं-अस आइल आ सातो के सातो भाई छान्ह से लोंघड़ाइल आ लद्द-लद्द तर-ऊपर धरती प आइल। उठहूँ भ बाँचल ना हूब।\nत अब जब उठहूँ भ बाँचल ना हूब, त भाग के जइहें जा थोरे, रहे देल जाय जहाँ बाड़न जा तहँवे भहराइल, जतना कहँरत ओकरा से अधिके हहरत, आ ओकरो से अधिका एह बात प झगरत कि कवना कुभाई के रहे ई सलाह कि जेकर ई भेजल बलाय, ओकरे कपार प पटकल जाय ! त अब जब कुछ कहँरल निकल जाय इन्हनी के, निकल जाय कुछ-ना-कुछ हहरल आ झगरल, तब इहँवा आइब, आ आइब, त बात मानीं, इहाँ सब के इहें रउरा पाइब। तले बाश्शा से मिल लीं कि आन्ही में उधियइले ना, त कइले का ! पहिले त खरहरा उठइले आ चहुँओर छिंटाइल गहना-गुरिया, असर्फी-तसर्फी के अहार-बहार के एकोर कइले, धरन-बँड़ेरी प जवन अँटकल रहे, लटकल रहे, तवना के लाठी-लग्गी लगा के उतरले। तवना के बाद, कलसा उठवले आ साज देले घिरसिर प तर-ऊपर। तवना के बाद, कुल्हि कुकुर-भूँक आ हड़हड़-खड़खड़ के चाँप के, अबहीं ले सुत्तल बंदा हरवाह के झोर के जगवले कि जागऽ ए कुम्हकरन के नाती, आ जा के जगावऽ कुम्हकरन के नतिन पतोह के। त करवट बदल के बंदा बड़बड़इले कि सुत्ते द भाई, महिनवन के हउए जगराता, छटाक भ के नीन से कइसे फरियाई ! त कहले बाश्शा कि जब ले तहार जगराता फरियाई तब ले त हमार खुशखबरी निझाऽ के बुताऽ जाई ! सुनते के साथ कि कवनो खुशखबरी के बात, बंदा बो उठ के बइठ रहली चट-से कि कइसन खुशखबरी ! त बाश्शा बतवले कि जा के घिरसिर प देखऽ कि कइसे, एगो तू कलसा गँववलू, तवना के बदला में कौ गो कलसा तू पवलू ! बंदा बो चलली चिहाऽ के, त बंदा चहले धधाऽ के, कि चलीं तनी देख आईं हमहूँ। त बाश्शा धइले उनुकर हाथ कि तहरा बदे भाई, खुशखबरी कुछ आउर। ऊ का ? त कहले कि ई कि तहरा प नाटक हमार, अब पूरम्पूर पूरा। आ अतने ले थोरे, अपना नाँव के जोरे। बंदा पुछले कि का नाँव ? बाश्शा बतवले कि नाटक के नाँव ‘भगवान छपरफार’। बंदा चिहइले कि ई कइसन नाँव ? त बाश्शा लगले सुनावे शुरुए से नाटक के सँउसे कथानक कि कइसे बादशाहूदीन बादशा के बादशाही में जहाँ कहऽ तहाँ, जतना कहऽ ततना, अमन कहऽ अमन, चैन कहऽ चैन। कि कइसे बादशाहूदीन बादशा जेके चाहें कि डेराय, का मजाल कि ऊ ना डेराय ; जेके चाहें कि ना डेराय, का मजाल कि ऊ डेराय। कि कइसे एक दिन के बात कि बादशाहूदीन बादशा के मन में आइल कि अहेर करे जाईं…\nभला कि खेत-बधार ले धावे के ना परुए। दुअरिए प मिल गइले प्रभुजी के सातो करिन्दा। कहँरत आ हहरत। बंदा आ बाश्शा बारी-बारी से सातो के टांग-टुंग के ले अइले भितरे। बंदा बो दूध में हर्दी पकवली, सातो के पियवली। बाश्शा कुछ जड़ी-बूटी बतइले, बंदा ले अइले, बंदा बो जवन पीस के लगावे के रहे तवन पीस के लगवली, जवन गार के पियावे के रहे तवन गार के पियवली। नीम के पानी गरमा के नहवावल गइल, लेटाइल कपड़ा धोआइल, फाटल सियाइल। खियावल-पियावल गइल, निनिआय लागल लोग त बेना झुलाऽ के, लोर मे घोर के लोरी सुनाऽ के सुतावल गइल। जब जागल लोग सातो भाई त पावल लोग सातो भाई कि तबियत अब ठीक बा, हाथ-गोड़ नीके तरी हिलत बा डोलत बा, जोड़-जोड़ में जवन दरद रहे तवन नदारद बा। एक भाई कहले कि जब टांग-टुंग के भितरे ले अइलन स, हमरा त जनाइल कि काट-कुट के अँगना में गड़िहन स, बाकी ना कटलन स, ना गड़लन स, त अपना से बढ़ के जनइलन स। एक भाई कहले कि जब दूध में हर्दी पियवलन स, हमरा त बुझाइल कि जहरवो एही में होई, महुरवो एही में होई, बाकिर, ईहे ना कि ना जहर रहे, ना माहुर, ईहो, कि पियते बुझाइल कि जान में जान मतिन आइल। एक भाई कहले कि जब बूटी पिसाइल हमरा बुझाइल कि एही में पीस के मरिचाई, घाव प लगावल अब जाई, बाकिर,लगवला प बुझाइल जइसे जांगर जुड़ाइल। एक भाई कहले कि नीम के पानी जब लागल गरमाय त हमरा त बुझाय कि नीके तरी खउलइहन स, हरहरा के उझिलहन स देह प, बाकी इनरा प जा के, ठंढा पानी मिला के, जब नेह से नहववलन स, हमरा त मन में आइल कि नहाते रह जाईं। एक भाई कहले कि हमरा त बुझाइल कि इनार प हमनिए से पानी भरवइहन स, भरते बेर पाछा से मरिहन स लात, इनरवे में ढकेल के मुँअइहन स, बाकी का, कि अपने खिंचलन स घइलन पानी, हम त अब सोच लेले बानी कि छाइए के जाइब अब आपन उजारल हम छान्ही। एक भाई कहले कि जब लगलन स कपड़ा उतार के धोए, हमरा इयाद परल धोबिया के पूत, कि बुला ओसहीं हमनियो के धो के, फींच-फचकार के गार के पसरिहन स, बाकिर का, कि आहा ! जब छुअलन स, रूई के फाहा ! एक भाई कहले कि भाई, खइला-पियला के बाद, जब आँख निनिआइल आ ई तीनो जन बेना झुलावत, लोरे घोर के लोरी सुनावत भिरियाइल त हमरा त बुझाइल कि बुला सुतला में घेंटी दबाई लोग, सुतले मुँआई लोग। कि इहाँ के रेवाज ह का दो कि मूँअल के नेवर्तक मुँअलका के मुँअला के बादे रोआई-गवाई, मुँआवल के नेवर्तक मुँआवे के पहिलहीं रोआई-गवाई… बाकिर का , कि खुलल जब आँख त देखलीं हा कि सातो-के-सातो हमन भाई सरगे में बानीं, नरक में नइखीं जा…।\nअभी आपन-आपन गावते रहन सातो भाई, तले बंदा हरवाह आ बंदा बो हरवाहिन आ बाश्शा कुछ चर-चबेना, कुछ भेली-भूँजा लेके आइल आ जवन आइल तवन सातो के बीच में चदरा बिछाऽ के रखाइल। कहले बंदा, दुनो हाथ दसो नोह जोड़ के कि भाई जी लोग, माफ कइल जाई, अइसन गलती अब आगे से ना होई। कब्बो अब घर के दुआरी प बैल भा गदहा, कुछ ना बन्हाई। अबकी जब रउआ सब आइब, घर के दुअरिए से आइब। हमने के गलती से, अबकी बे, सातो आप सभनी के, घर के पिछुत्ती से, छान्ही प चढ़े परल, खपड़ा आ नरिया से लड़े परल, आ ढह के, ढिमिलाऽ के भुँइया में गिरे परल, सहे परल घाव, खाय परल चोट, त हे हो छछात भगवान के करिन्दा जी लोग, जवन चाहीं हमनी के दे दीं सजाय, बाकिर का, कि अपना मलिकार से बताइब मत, जा के ई बात, कि रउरा सब साथ, कइसे आ कइसन आ कतना भइल घात…।\nबाश्शा कहले कि एक बात बाकिर हमार। कि तोनहने सात के बात के बखान से नाटक में हमरा, असल अब आइल बा जान। तोनहने के अरनक आ बरनक से चमकी आ गमकी ई नाटक, नाटक से बढ़ के नौटंकी कहाई। तोनहने के पुन्ने-परताप कि अब जब खेलल ई जाई, त देखनिहारन के लागी धरनिहार। सतमहला समियाना के राखे के होई इन्जाम। त भाई हो सात, अजुए, अबहिंए सँकारऽ जा कि खेलल जब जाई ई नाटक, ‘भगवान छपरफार’, त बिना कवनो ना-नुकुर, बिना कवनो धुकुर-पुकुर, बात हमार मनबऽ जा, सातो भाई सात किरदार में अइबऽ जा…। त कहले जा कि काहे ना आइब जा…आइब जा जरूर, सिखइबऽ त सीखब जा काहे ना, नाटक-नौटंकी के सब-सब सहूर… बाकिर, हमनियो के बा एगो बात, कि घोड़ा बनइहऽ, धउराऽ लीहऽ, हरिना बनाऽ के कुदवाऽ लीहऽ, बनाऽ लीहऽ बाघ भा सियार, सीखब जा सवखे से गरजल आ सवखे से सीखब जा फेंकरल, बैल बनवाऽ के नधवाऽ लीहऽ, गदहा के दीहऽ किरदार, लतियइहऽ, दुलत्ती में तनिको जो कम्मी तू पइहऽ, कुक्कुर बनवा के भुँकवा लीहऽ, बाकिर… आ बाकिर… सातो भाई चोर के किरदार, हमन से करावे के सोचबो जो कइलऽ, त भाँड़ में जा तू, आ भन्सार में जाय तहार नाटक…!\nHum BhojpuriaMarch 21, 20221min1920\nभाषा-साहित्य-संस्कृति के मोती: मोती बीए\nHum BhojpuriaMarch 21, 20222min1850\nनब्बे-पार मोती बीए लमहर बेमारी से जूझत आखिरकार 18 जनवरी, 2009 के सदेह एह लोक से मुकुती पा लेले रहनीं। किशोरे उमिर (1934) से संग-साथ देबे वाली जीवन संगिनी लछिमी सरूपा लक्ष्मी देवी पहिलहीं 1987 में साथ छोड़ि देले रहली। बांचि गइल रहे उन्हुका इयाद में बनावल ‘लक्ष्मी निवास’, जहंवां हिन्दी, भोजपुरी, अंगरेजी, उर्दू के एह समरथी आ कबो सभसे अधिका शोहरत पावेवाला कवि के पहिले आंखि आउर कान जवाब दे दिहलन स,फेरु अकेलहीं तिल-तिल टूटत,बिलखत-कलपत शरीर से आतमा निकलि गइल,संसा टंगा गइल।\n1 अगस्त, 1919 का दिने उत्तर प्रदेश में देवरिया जिला के बरेजी गांव के मालवीय ब्राह्मण परिवार में बाबूजी राधाकृष्ण उपाध्याय आ माई कौलेसरा देवी के सपूत मोतीलाल उपाध्याय हालांकि आगा चलिके एम ए, बी टी, बी एड, साहित्य रत्न के उपाधि हासिल कऽ के इण्टरमीडिएट कॉलेज में प्रवक्ता (इतिहास) हो गइल रहनीं, बाकिर बी ए कइला का बादे साहित्य के हलका में अतना लोकप्रिय हो गइनीं कि ताजिनिगी उहांके नांव मोती का संगें बी ए तखल्लुस बरकरार रहल। उहां के आखिरी सांस ले कविता के जीयत रहनीं। हिन्दी में तेइस गो, भोजपुरी में आठ गो, उर्दू में पांच गो आउर अंगरेजी में तीन गो कविता-संग्रह देबे वाला मोती बी ए सही माने में भाषा-साहित्य-संस्कृति के मोती रहनीं। डॉ. रामदेव शुक्ल के संपादन में नौ खंड में मोती बी ए ग्रंथावली के प्रकाशन 2011 में दिल्ली के नमन प्रकाशन से भइल रहे। भोजपुरी में ‘सेमर के फूल’, ‘भोजपुरी सानेट’, ‘तुलसी रसायन’, ‘भोजपुरी मुक्तक’, ‘मोती के मुक्तक’, ‘बन-बन बोलेले कोइलिया’, कालिदास के ‘मेघदूत’ के भोजपुरी काव्यानुवाद नियर कृति देबे वाला मोती बी ए कबो कवि सम्मेलन में धूम मचवले रहनीं। भोजपुरी गीतन के सभसे पहिले फिलिम में जगह दियवावे वाला उहेंके रहनीं। हिन्दी आ भोजपुरी में रचल उहां के गीत जहवां जन-जन के जबान पर चढ़ल रहलन स, उहंवें पुरान फिलिमन में उन्हुकर गीत शोहरत के बुलंदी के छूके मील के पाथर साबित भइल रहे।\nगिरावट आ क्षरणशीलता के एह बाजारवादी निठुर समयो उहां के डिगा ना पवले रहे आ सरलता, सहृदयता आउर मनुजता के प्रतिमूर्ति रहनीं मोती जी बीए। जवना घरी उहां के अखिल भारतीय भोजपुरी साहित्य सम्मेलन के अध्यक्ष रहनीं, हमरा के सम्मेलन के महामंत्री बनावल गइल रहे। जब बइठकी में हिस्सा लेबे उहां के देवरिया से आईं, त वरिष्ठ गीतकार विंध्यवासिनी दत्त त्रिपाठी के घरे ठहरीं। हमहूं उहां पहुंचि जाईं आ खूब बतकही होखे, उहां के सम्मान में गोष्ठी आ एकल पाठो होखे।\nहम जिज्ञासावश पुछले रहनीं, “ओह घरी, जब कवि सम्मेलन के मंच पर राउर आ डॉ. शंभुनाथ सिंह के चरचा खूब जोर पर रहे, एकाएक रउआं फिलिम में कब आ कइसे चलि गइनीं?”\nमुंह में पान चभुलावत मोती जी ओह तथ के खुलासा करत कहले रहनीं, “ओइसे त मुंशी प्रेमचंद, प्रदीप, सुमित्रानंदन पंत, भवानी प्रसाद मिश्र, अमृतलाल नागर, भगवती चरण वर्मा, सुदर्शन, वृंदावन लाल वर्मा, नरेन्द्र शर्मा, नीरज, नेपाली, शैलेन्द्र, राही मासूम रज़ा नियर अनेक साहित्यिक हस्ती कवनो ना कवनो रूप में फिलिम से जुड़ल रहली स, बाकिर हमार जुड़ाव एकदम अप्रत्याशित आ अचानक भइल। भइल ई रहे कि पंडित सीताराम चतुर्वेदी के अध्यक्षता में बनारस में ‘प्रसाद परिषद्’ के एगो कविगोष्ठी में भाई शंभुनाथ जी का संगें हमहूं हाजिर रहलीं। जब ‘रूप भार से लदी तुम चली’ शीर्षक कविता के हम सस्वर पाठ कइलीं, त उहां मौजूद पंचोली आर्ट पिक्चर, लाहौर के मालिक पंचोली साहब आ निर्देशक रवीन्द्र दवे मंत्रमुग्ध हो गइलन आ अगिली फिलिम के गीतकार का रूप में हमार बहाली हो गइल। सन् 1944 से 1952 ले लाहौर आ मुंबई में रहिके हम फिलिम के गीत लिखलीं। प्रमुख फिलिम रहली स-कैसे कहूं, नदिया के पार, सुभद्रा, साजन, सिन्दूर वगैरह।\n‘नदिया के पार’ के त उहां के मए गीत सुपरहिट रहलन स। फिलिम रहे हिन्दी के आ गीत रहलन स भोजपुरी के। हम सवाल कइले रहलीं, “सभसे पहिले ‘नदिया के पार’\nहिन्दी फिलिम में भोजपुरी गीत डाले के बात रउरा दिमाग के उपज रहे आकि निर्माता के?”\nआत्मबिसवास से भरल उहां के जवाब रहे, “हम लरिकाइएं से लोकभाषा के ताकत आ सामरथ के पहिचानत रहलीं। एह से हमहीं निर्माता-निर्देशक किशोर साहू पर जोर डालिके दिलीप कुमार-कामिनी कौशल अभिनीत ‘नदिया के पार’ खातिर सात गो भोजपुरी गीत लिखलीं। दूगो गीत के तनी मुखड़ा देखीं-‘कठवा के नइया बनइहे रे मलहवा कि नदिया के पार दे उतार-‘, ‘अंखिया मिलाके अंखिया रोवे दिन-रतिया हो, कहीं का बतिया, भूले ना सुरतिया हो तोहार-!’ हम ना खाली पहिलकी बेर भोजपुरी गीत के फिलिम में प्रवेश दियवलीं, बलुक ओकरा के स्थापितो कइलीं। जब फिलिम रिलीज भइल, त ऊ गीत जन-जन के जबान प रहलन स। फिलिम के नायक दिलीप कुमार ओह गीतन के पहिला बेर सुनिके झूमि उठल रहलन आ ओही घरी लोकभाषा के एगो फिलिम बनावे के दीढ़ निश्चयो कऽ लेले रहलन, जवन आगा चलिके ‘गंगा जमुना’ बनाके पूरा कइलन।”\nहमरा मन में फेरु सवाल उठल रहे, “आठ-नौ बरिस ले फिलिम लेखन का बाद, जब रउरा गीतन के धूम मचल रहे, तबे रउआं फिलिम जीवन से संन्यास काहें ले लिहनीं?”\n“ना-ना!” उहांके मूड़ी हिलावत कहलीं,” एकरा के संन्यास ना कहल जा सके। अपना स्वाभिमान के गिरवी राखे के शर्त पर हमरा फिलिम मंजूर ना रहली स। कतिपय बिंदुअन पर हम समझौता ना कऽ पवलीं आ गांवें आके श्रीकृष्ण इण्टरमीडिएट कॉलेज, आश्रम बरहज (देवरिया) में जुलाई, 1952 से इतिहास के प्रवक्ता नियुक्त हो गइलीं। सन् 1980 में सेवानिवृत्ति के बाद हम फेरु भोजपुरी फिलिमन खातिर कुछ गीत लिखलीं, जवना में ‘गजब भइले राम’, ‘चंपा-चमेली’, ‘ठकुराइन’ वगैरह फिलिम रहली स।”\n“कविता में राउर रुझान अपने आप जागल आकि केहू के प्रेरना से?” हमरा प्रश्न प उहां के हठात् कहलीं, “हम हिन्दी के विद्यार्थी ना रहलीं, बस हाई स्कूल ले हिन्दी साहित्य पढ़ले रहलीं। फेरु हम कवि बने के होसला कइसे करितीं! बाकिर हमरा बचपने से सुर में गावे के सवख रहे। सुरीला गीतन के सुनिके सुननिहारन के नीमन लागल। तबे डॉ शंभुनाथ सिंह विद्यालय में अइलन। ऊ हमरा गांव के लगहीं के रहलन। उन्हुके कहला से हमहूं कविता लिखे लगलीं। ओही घरी महादेवी वर्मा के भाई मनमोहन वर्मा के संपादन में हस्तलिखित विद्यालय पत्रिका के शुरुआत भइल रहे, जवना में हमार पहिलकी कविता छपल रहे-\nअरी सखि,घूंघट का पट खोल!\nकली अभी प्रस्फुटित नहीं है,\nमंद समीरन डोल रही है,\nबिखरा देना अनमोल–!\n1938 ले बीए के पढ़ाई कइला तक कविता लिखलीं। फेरु क्रांतिकारी हो गइलीं। डेढ़ साल ले जेहल के सजाइयो कटलीं। सन् 1941 में एमए (इतिहास) के डिग्री मिलल, ओकरा बाद बीटी, साहित्य रत्न कइलीं। बीए आ एमए का बीचे रचल कविता मोती बी ए के लोकप्रिय बना दिहली स। नांव का संगें बीए लिखेवाला तीन गो साहित्यकार भइलन-बाबू श्यामसुंदर दास, संतराम आ हम। ओह घरी के कवि सम्मेलन से हमरा के खूब शोहरत मिलल रहे।”\nजब कवि सम्मेलन के चरचा छिड़ल, त मोती जी के चेहरा प खुशी के भाव झलके लागल। हम उहां के कुरेदल चहलीं-“ओह घरी के कवनो यादगार कवि सम्मेलन के इयाद बा का?”\nउहांके मुसुकी काटत कहलीं, “ओह घरी के अधिकतर कवि सम्मेलन यादगार होत रहलन स। सन् 1939 में बनारस के एगो कवि सम्मेलन आजुओ मन परत बा, जवना में ओह समय के नामी-गिरामी कवि-बच्चन,श्याम नारयण पाण्डेय वगैरह आमंत्रित रहलन। हम श्रोतन का बीचे लुकाके बइठल रहलीं। तलहीं काव्य-पाठ खातिर हमार नांव पुकारल गइल। हम अउरी लुकाए लगलीं, बाकिर संयोजक हमरा के पकड़िके उठा लिहलन। मंच पर ले जाइल गइल। जब गीत पढ़े लगलीं, त अतना वाहवाही मिलल कि हम खुदे चकित रहि गइलीं। खुद बच्चन जी उठि के शाबाशी देत हमार पीठि थपथपवले रहलन। गीत के पांती रहे-\nसृजन, यह आह्वान तेरा!\nवेदना में चेतना खो, अचल मूर्च्छित-सा रहा जो\nशृंग उर से फूट निकला एक कल-कल गान तेरा,\nसृजन,यह आह्वान तेरा!\nफेरु एगो आउर गीत के मांग बेर-बेर होखे लागल रहे। तब हमरा ‘वह तुम्हारा मान मानिन’ गीत सुनावे के परल। सन् 1943 में सेठ आनंदीलाल पोद्दार के संयोजन में दूदिनी काव्य समारोहो के खूब इयाद आवत बा, जवना में सोना के मोहर लुटावल गइल रहे आ नेपाली, नीरज का संगहीं एह मोती बी ए पर भी सोना के मोहर के बरखा भइल रहे।”\nबाकिर धनाभाव में मोती बी ए के खूब संघर्षो करेके परल रहे। ओह दिनन के इयाद करत उहां के कहनाम रहे-“छात्र जीवन में हम दर-दर के ठोकर खइले रहलीं, पत्रकारितो कइले रहलीं। दैनिक आज,संसार, आर्यावर्त, अग्रगामी जइसन पत्रन में सहायक संपादक रहलीं। जब एमए करत रहलीं, त ‘आज’ (बनारस) में रात के नौ बजे से भोर के चार बजे ले कबीरचौरा में पत्रकारिता कइलीं। उहां से छूटीं त एमए के पढ़ाई करीं। तनखाह के पचीस रोपेया में से पनरह फीस में, दू रोपेया भाड़ा में, चार रोपेया एक सांझि के भोजन में हरेक महीना खरच करत रहलीं आ बाकी के चार रोपेया में मए काम निपटावत रहलीं। बाकिर फांका करहूं में मस्ती रहे ओह घरी।\nअपना कवना कृति से उहां के सभसे बेसी प्यार रहे? मोती बी ए के उद्गार रहे-“हम हिन्दी, भोजपुरी, अंगरेजी आ उर्दू में तीन दर्जन किताब लिखले बानीं। अंग्रेजी से शेक्सपिअर आ संस्कृत से कालिदास के काव्य कृतियन के हिन्दी आ भोजपुरी में काव्यानुवादो कइले बानीं। ‘लव एंड ब्यूटी’ में एकावन गो सानेट बा। आंसू डूबे गीत, बादरिका, पायल छम-छम बाजे, हरसिंगार के फूल, मधुतृष्णा, कवि और कविता, प्रतिबिंबिनी, अश्वमेध, कुछ गीत:कुछ कविता (सब हिन्दी कविता-संग्रह), सेमर के फूल, बन-बन बोलेले कोइलिया, भोजपुरी सानेट, तुलसी रसायन, मोती के मुक्तक (मए भोजपुरी कविता-संग्रह), रश्के गुहर, दर्दे गुहर (उर्दू काव्य) वगैरह हमार प्रिय कृति बाड़ी स।”\nहमार अगिला सवाल फूटल रहे-“ओइसे त ‘समिधा’ पर उत्तर प्रदेश हिन्दी संस्थान से ‘राहुल सांकृत्यायन पुरस्कार’, शिक्षा विभाग से आदर्श शिक्षक पुरस्कार, राष्ट्रपति पुरस्कार रउरा के मिलल रहे, तबो सरकारी पुरस्कार का बारे में राउर का नजरिया बा?”\nएह पर उहांके दू टूक जवाब रहे-“दूरदर्शन, आकाशवाणी, सरकारी भा गैर-सरकारी पुरस्कार-सम्मान में हमार कवनो आस्था नइखे रहल। ई सब कुछ अपना लोगन के तुष्ट करे आ पइसा कमाए के चालबाजी ह-बस!\n“आजु के साहित्यिक मंच का बारे में राउर खयाल? “सवाल सुनते उहां के बतवनीं-“पहिले के मंच सचमुच साहित्यिक मंच होत रहलन स। अब त सुनेवाला श्रोता, आयोजक, कवि- सभे बदलि चुकल बा। अब दक्षिणा के धियान अधिका रहेला आ कोशिश रहेला कि कइसे दोसरा के नीचा देखावल जाउ।”\n“कहल जाला कि गद्य कवि के कसउटी होला। का रउओं गद्य लिखले बानीं? एने का लिखनीं रउआं?” चाह के चुसुकी लेत मोती जी जानकारी दिहनीं-“समय-समय पर हमहूं गद्य लिखले बानीं। गद्य के हमार किताब बा- ‘इतिहास का दर्द ‘। घनानंद, बोला, रसखान के पुस्तक के लमहर-लमहर भूमिका लिखले बानीं। एने आत्मकथा लिखत रहलीं, जवना के प्रकाशन देवरिया के पत्र में धारावाहिक रूप से होत रहे।”\nहम दुखी मन से पुछनीं, “राउर विपुल साहित्यिक देन के देखिके अइसन लागत बा कि राउर सार्थक मूल्यांकन अब ले ना हो पावल। आजु के आलोचना का बिसे में राउर का विचार बा?” बेगर लाग-लपेट के उहांके कहनाम रहे-“आजु के आलोचना गोलबंदी के शिकार होके रहि गइल बा। अब आलोचना कृति के पढ़िके ना, कृतिकार के पहुंच आ ओकरा से होखे वाला घाटा-मुनाफा के धियान में राखिके होत बा।”\nहमार एगो अउरी उत्सुकता रहे -“जवना तरी फिलिम में रउआं सबसे पहिले भोजपुरी गीत लिखनीं, ओह किसिम के भोजपुरी साहित्यो में का कवनो प्रयोग कइले बानीं?\nउहांके तपाके से जवाब दिहनीं-“जरूर!’बन-बन बोलेले कोइलिया’ में रउआं हमार प्रयोग देखि सकींले। ई लोकसंगीतिका के संग्रह ह, जवन आकाशवाणी इलाहाबाद (अब प्रयागराज) के केशवचंद्र वर्मा के निहोरा पर ‘फोक ऑपेरा’ का रूप में लिखल गइल रहे। ई भोजपुरी के पहिल प्रयोग रहे।”\n“आजु कविता के का हाल बा?” सुनते उहांके भावुक हो गइनीं-“आजु के अधिकांश कवितन में काव्यात्मकता सिरा से गायब बा। बाकिर जब कबो हमरा नीमन कविता मिलेला, हम जरूर पढ़ेलीं। हम हरदम कविता के तलाश में रहेलीं-खाली छंद, गीत आ लए में ना, एकरा हर रूप में। लिखे से हमार मन कबो थाकेला ना, काहें कि लेखने हमरा खातिर जिनिगी बा-\nकलम जिंदा न होती तो कभी का मर गया होता,\nपहुंचने के लिए घर पर खुदा के घर गया होता!\nहम कविता के परेमी हईं आ आखिरी सांस ले कविता के प्यार करत रहबि, ओकरा के जीयत रहबि।”\nफेरु त मोती बी ए के कविताई शुरू हो गइल रहे। कविता के बाबत उहांके कहनीं-\nजब ले कविताई कला दरबारन से हटिके जनता में न जाई\nजबले न दलालन के धोकरी से निकाल के बाहर कइल जाई\nजबले चमचा के बजारन में कविताई से पेट के आगि सेवाई\nतबले कवि गंग के खींचल खाल में काहे न ठूंसिके भूस भराई!\nकृषि के साझा संस्कृति पर ‘कटिया के सुतार’ का बहाने उहांके विचार रहे-\nखेत-खेत घूमेला तेली-तमोली\nनउवा आ धोबिया के निकलल बा टोली\nसुनऽ ताड़ू लोहरा आ कोंहरा के बोली\nभइले गंवार सरदार हो सजनी\nउहांके गांव के महुआबारी में ले जात कहनीं-\nमहुआ अइसन ले रेंगइले,जरी-पुलुई ले कोंचइले\nलागल डाढ़ीडाढ़ी डोलिया-कंहार सजनी\nई गरीबवन के किशमिश अनार सजनी\nअसों आइल महुआबारी में बहार सजनी!\nउहांके ‘चिरई हो चिरई’ के पांती रहे-\nखिचड़ी खइबू कि खइबू सतुआ\nलबरी खइबू कि पिंड़िया घोरुआ\nभरुआ मरिचा, आम के चटनी\nओकरा ऊपर सोगहग मुरई\nखेते जइबू कि कीरा खइबू\nटांगुन रहिला कतहीं ना पइबू\nहमरे अंगना मंगना लोटे\nजब तू अइबू तब पछतइबू\nकहां बनइबू आपन खतोना\nआगि लागल बा गंवई गंवई\nचिरई हो चिरई, चिरई हो चिरई!\nआजुओ जब मोती बीए के इयाद आवेला, त उहांके रचनाशीलता के अइसन दिया जरत बरत लउकेला, जवना के बुताए के त सवाले नइखे उठत, ऊ त हरदम गह-गह कोना-अंतरा अंजोर करत रही। उहां के ओह शाश्वत जगमगात पांती से स्मृति के प्रणामांजलि!\nएगो दिया जरेला, जवन कहियो ना बुताय\nजवन परे ना लखाय, जवन हाटे ना बिकाय\nजवन कोना-अंतरा सगरो अंजोर करेला\nएगो दिया जरेला, एगो दिया जरेला!\nHum BhojpuriaMarch 21, 20221min1610\nशैदाजी के कदकाठी मध्यम रहल। शरीर भरल-पूरल। गोल-मटोल। रंग साँवर। मुखमण्डल गोल के साथे तजोदीप्त। साफ-साफ धोती-कुर्ता आ दूनों कान्हें लटकल गमछा। कान्हि ले लटकल बड़-बड़ बाल। लिलार प गोपी चन्दन आ रोरी के टीका। मुँह में पान। बाईं कलाई में घड़ी आ दायाँ हाथ में नक्काशीदार छड़ी। हमरा आँखिन में उनुकर ईहे सजीव सूरत आजुओ बिया। सड़क प मन्थर चाल में जब चलसु त लागे जे वाकई कवनो सरस्वतीपुत्र कहूँ से निकल पड़ल बा। लोगन के दृष्टि से सम्मान छलकत रहल। हम उनुकर शिकायत केहू मुँहे कबो ना सुनलीं। हाँ, कविद्वन्द्व जरूर सुनले रहीं। इयाद त नइखे जे कवन कवि ‘शैदा के मैदा बनाके कूटिके पीसिके चालिके चूलिके….’ जइसन कविता बनाके उनुका के सुनइले रहन त ऊ ‘खुदा ने कान काटा है, रसूला नाक काटेगा’ कहि सुनइलें। ‘सखि मोर मरदा, बड़ बकलोल रे। ओकरा बजरिया तकरियो ना मिले, सेतिहे के ले आवे रोजे ऊ ओल रे’। ई पंक्तियो कवनो कविये खातिर प्रत्युत्तर में कह गइल रहे। ऊ त अइसन कवि रहन जे राहचलते कविता बना लेसु आ सड़को से कवनो कागज उठाके झट लिख मारसु।\nप्रसाद गुण के कवि शैदाजी शब्दशिल्प आ भावसौन्दर्य के सिद्धहस्तन में से एक रहन। पद्मश्री शारदा सिन्हा, जोगीन्दर सिंह अलबेला आ निधि दुबे के द्वारा गावल जायेवाला उनुकर प्रसिद्ध गीत ‘बताव चाँद केकरा से कहाँ मिले जाल’ भावुकन के हृदय में उतर जाला नु! अब लोकगायिका चन्दन तिवारी उनुकर कजरी गीत के स्वर देके जन-जन तक पहुँचावे के काम करताड़ी। दुःखद-सुखद बात ई बिया जे शारदाजी ‘शैदो के आपन बनाल सँघतिया’ के जगह ‘हमरा के अप्पन बना ल सँघतिया’ गावताड़ी। अलबेला आ निधि दुबे के भी ईहे हाल बा, बाकिर चन्दन तिवारी उनुकर नाँव नइखी हटइले। ऊ ओसहीं गावताड़ी,जइसे शैदाजी लिखले बाड़ें –\nउनुकर प्रकाशित प्रमुख कृतियन में- 1.गीतमंजरी (हिन्दी, उर्दू, भोजपुरी में, प्रकाशनकाल-1950 ई)., 2.चितचोर (भोजपुरी गीतसंग्रह, 1953 में), 3.जागरण (ब्रजभाषा, हिन्दी, उर्दू, भोजपुरी, 1955 में), 4.आपन देस आपन गीत (भोजपुरी, 1964 में), 5.डुमरेजिन चलीसा (1973 में), 6.श्रीदुर्गा-महिषासुर संग्राम(भोजपुरी प्रबन्ध,1977 में) आ 7.रावन-अंगद संवाद (भोजपुरी प्रबन्ध-1982 में), आ 8.शैदा व्यंग्य बावनी (…)। एकरा अतिरिक्त अप्रकाशितन में डुमराँव के झाँकी (डुमराँव के बिरासत प आधारित काव्य), जय बंगलादेश (नाटक) के साथ-साथ अउरो कतने फुटुकर कविता रहीं सँ। पता ना, उनुकर पाण्डुलिपि कहाँ बाड़ी सँ।\nHum BhojpuriaMarch 21, 20221min1720\nआज जब एक-एक करके भोजपुरी सेवी साहित्य सर्जक पूरखन के इयाद कर रहल बानी तब ओह लरी के सबसे अनमोल कड़ी के रूप में ‘ विद्यार्थी जी ‘ के इयाद बरबस आ जाता। विद्यार्थी जी मतलब अविनाश चंद्र विद्यार्थी। सन् उनइस सौ सत्तासी-अठासी के आसपास भोजपुरी के सिद्ध गजलकार जगन्नाथ जी आ जय दुर्गा प्रेस, पटना के संस्थापक साहित्यकार नागेन्द्र जी के संयुक्त सम्पादन में ‘लोग प्रकाशन’ से सितंबर, १९७८ में छपल भोजपुरी का प्रतिनिधि गजलन के एगो उम्दा संग्रह पढ़े के मिलल रहे। ओह गजल संग्रह में विद्यार्थी जी के दूगो गजल छपल रहे। पहिल गजल के एक-एक शेर हम आजुओ आ अबहिंयों गुनगुना रहल बानी –\n‘काँटो का संगे नेह निभवलीं हां आजु ले\nपानी का भके रेत पर धवलीं हां आजु ले ‘\nआज भोजपुरी में ढ़ेर गजलगो हो गइल बारन। बाकिर उनका गजलन में भोजपुरी भासा आ भाव का जगे उर्दू के सब्द आ मध्यकालीन समाज के जमीन ज्यादे नजर आवेला। उहँवे विद्यार्थी जी के एक सौ बीस गजलन के संग्रह ‘ पतिआत ना केहू ‘ का गजलन के पढ़ला पर भोजपुरी भासा, समाज आ संस्कृति के साक्षात् दरसन हो जाला। उनका गजल लिखे के लकम लागल जगन्नाथ जी का संसर्ग से। ऊ आपन ई गजल संग्रह उनके के समर्पित कइले बारन।\nअइसहीं सन् उनइस सौ छियासी में भोजपुरी स्नातक के विद्यार्थी के रूप में ‘बिहार विश्वविद्यालय भोजपुरी पद्य संग्रह’ में विद्यार्थी जी के दूगो काव्य रचना ‘ अबहीं त बहुत कहे के बा ‘ आ ‘बिनु गीत के’ पढ़े के मिलल। ओही दरम्यान ओह पद्य संग्रह आ कुछ जेठ साहित्यकार लोग से उनका व्यक्तित्व आ कृतित्व के बारे में जाने के अवसर मिलल। जवना के अनुसार उनकर जनम ०४ जनवरी, १९२६ ई. के शाहाबाद के शाहपुर पट्टी में बाबूजी बबन लाल आ माई धीरजा देवी के परिवार में भइल रहे। जनम देला के कुछे देर के बाद माई सरग सिधार गइली आ उनकर फुआ बिरिज कुमारी देवी उनका के पाल-पोसके माई के कमी महसूस ना होखे देली। ऊ अपना फुए के ईआ कहत रहलें। विद्यार्थी जी अपना आराध्य राम भक्त हनुमान जी के नायक बनाके रचल महाकाव्य ‘ सेवकायन ‘ के ओही फुआ भा ईआ स्व. बिरिज कुमारी देवी के समर्पित कइले बारन। जवन फरवरी, १९८४ में भोजपुरी अकादमी, पटना से छपके काफी जस बिटोरलस।\nई ‘सेवकायन’ महाकाव्य हमरा भोजपुरी एम. ए. का सत्र १९९१-९३ का पाठ्यक्रम में लागल रहे। जवना के हम अपना गुरुदेव आ विद्यार्थी जी के परम शिष्य स्व. डॉ. जितराम पाठक जी से उनका हरि जी के हाता अवस्थित आवास पर जा जाके पढ़ले रहनीं।\nपाठक जी के अनुसार ‘विद्यार्थी जी सन् १९४३ में शाहपुर हाई स्कूल से मैट्रिक के परीक्षा प्रथम श्रेणी से पास कके इंटरमीडिएट खातिर जैन कालेज, आरा में नाम लिखवले रहस आ सन् १९४५ में प्रथम श्रेणी से इंटर के परीक्षा कइले रहस। उनका इंटर पास करते हरिनारायण हाई इंग्लिश स्कूल, शाहपुर पट्टी का सचिव के बुलावा आइल आ ऊ सचिव के इच्छा के सम्मान करत उनका स्कूल में १४ मार्च, १९४५ के भूगोल आ अंगरेजी शिक्षक के रूप में जोगदान कर लिहलें। ओह घरी उहाँ के हेड मास्टर रहलें जानल-मानल शिक्षा शास्त्री आ साहित्यकार सत्यनारायण लाल।’\nआगे सन् १९५२-५३ तक शाहपुर पट्टी हाई स्कूल में पढ़वला के बाद सरकारी पेंशन के लाभ देखके विद्यार्थी जी पटना सचिवालय के निम्न वर्गीय सहायक के परीक्षा पास करके उहँवें बहाल हो गइनी। एही बीच सन् १९५४ में पटना के एगो मोटर दुर्घटना में उहाँ के पांव के ठेंघुना क्षतिग्रस्त हो गइल आ उहां का पांच-छव साल ले इलाज करावत पटना से बाहर ना निकलनीं। कइसहूं सचिवालय में आ-जा के आपन ड्यूटी करीं। ओह घरी मैथिल लोग के ‘ मैथिली परिषद ‘ पटना में बहुत सक्रिय रहे। जवना से प्रेरित-प्रभावित होके आचार्य शिवपूजन सहाय के सलाह पर पाण्डेय नर्मदेश्वर साहेब आदि सन् १९५९ में ‘ भोजपुरी परिवार ‘ नाम के एगो भोजपुरी सेवी संस्था बनवलें। विद्यार्थी जी ओकर संजोजक बनावल गइलें आ सन् १९६० से एह ‘भोजपुरी परिवार ‘ से ‘ अँजोर ‘ पत्रिका निकाले के भइल त उनका के ओकर सहायक संपादक बनावल गइल। फेर ‘अँजोर’ आ ‘योगी’ पत्रिका में उनकर भोजपुरी रचना छपे लागल।\nविद्यार्थी जी से आमने-सामने होके सुने आ सुनावे के पूरहर मोका अखिल भारतीय भोजपुरी साहित्य सम्मेलन के मुबारकपुर अधिवेशन में मिलल। उहाँ का खूब खुल के मिलनीं-बतिअवनीं आ अपना भोजपुरी सेवा पर खुल के बात रखनीं। उहां के अनुसार उनका ऊपर भिखारी ठाकुर, रघुवंश नारायण सिंह, शिवपूजन सहाय, नर्मदेश्वर सहाय, त्रिलोचन शास्त्री, जगन्नाथ, डॉ. अनिल कुमार आंजनेय, प्रोफेसर ब्रजकिशोर आदि साहित्यकार लोग के बहुत प्रभाव पड़ल रहे। उहां के साहित्य के जवन विधा जेकरा से सिखनीं भा प्रभावित हो के लिखनीं ओह विधा के संग्रह ओही व्यक्तित्व के समर्पित कइनीं; जइसे- भोजपुरी गजल संग्रह ‘ पतिआत ना केहू ‘ जगन्नाथ जी के, बरवै संग्रह ‘ पँखुरी भइल हजार ‘ त्रिलोचन शास्त्री के, कविता संग्रह ‘भोजपुरी भूँइ ‘ रघुवंश नारायण सिंह के, निबंध संग्रह ‘ घर के गूर ‘ डॉ. अनिल कुमार आंजनेय के, कहानी संग्रह ‘ डागा बाज गइल ‘ प्रो. ब्रजकिशोर के आदि आदि।\n‘ हमरा आम के बगइचवा में उगि रहल बबूर।\nदेवता डारी देले डेरा, डाढ़ पर चढ़ल लंगूर।।‘\n‘ हमरा बा भरोस रतिया ई पराई मितवा।\nतनिका देर भा सबेर दिनवा आई मितवा।। ‘\nHum BhojpuriaMarch 21, 20221min2200


Bhojpuri में पढ़ें- सिकुड़ गइल बा बंगाल में 'घटक' परंपरा - bengali tradition ghatak facts know all about it vinay bihari singh bhojpuri – News18 हिंदी\nbengali tradition ghatak facts know all about it vinay bihari singh bhojpuri\n“घटक” माने ऊ समुदाय जेकर पेशा बियाह- सादी करवावे के बा. हमनी का ओकरा के अगुआ भा बीचवान कहेनीजा. मान लीं बंगाली समुदाय में कौनो लइका भा लइकी के बियाह नइखे होखत. मन लायक योग्य वर भा वधू नइखे मिलत त ऊ “घटक” से संपर्क करी. “घटक” का लगे पहिलहीं से सैकड़न गो लइका- लइकी के बायोडाटा नोट बा.\nLast Updated : May 26, 2022, 17:33 IST\n“घटक” बियाह करवला पर कमीशन के रूप में एगो तय धनराशि लीहें आ ज हाली लइका भा लइकी का घरे बातचीत करे जइहें परम स्वादिष्ट भोजन करिहें. आ साधारण भोजन ना- ओमें नाना प्रकार के व्यंजन रही, अचार, चटनी, पापड़ रही. मिठाई रही आ अंत में बहुत बढ़िया पान रही. कतनो मैट्रीमनी वाला वेबसाइट आ गइल बाड़े सन त का ह, “घटक” परंपरा बांचल रही. बंगाल में “घटक” आ “घटकी” दूनो होला लोग. “घटक” पुरुष लोगन के कहल जाला आ “घटकी” स्त्री लोगन के. कई जगह त “घटकी” समुदाय बहुते जबर्दस्त होला. चूंकि “घटकी” के पहुंच घर के भीतर तक माने जनाना लोगन तक रहेला, एसे ढेर लोग “घटकी” से संपर्क करेला ताकि बियाह जल्दी से तय हो जाउ. हं अब पहिले नियर एकर विस्तार नइखे. तबो एगो घटक के दोसरका घटक से दोस्ती बा.\nपूरा बंगाल के घटक लोग एक दूसरा के जानता. सबकरा लगे सबकर फोन नंबर बा. हमनिए के समाज में पहिले अगुआ लोग बियाह करववला खातिर रुपया ना लेत रहल ह. बाकिर अब रुपया लेता. पहिले अगुआ गांव- नगर के बुजुरुग लोग रहले ह भा हीत- नात अगुआ होत रहल ह. एसे ऊ लोग रुपया ना ली. ओह लोगन के परोपकार करे में आनंद आवत रहल ह. सुख मिलत रहल ह. बाकिर आधुनिक अगुआ लोग अब बिजनेसमैन हो गइल बा. लइका के बियाह तय कराइ लोग त एक रेट आ लइकी के बियाह कराई लोग त एक रेट. बहुत लोग अइसनो बा जे मैट्रिमोनियल वेबसाइट पर लइका भा लइकी के प्रोफाइल पर बिसवास नइखे करत. अनजान आदमी का जाने कइसन होई. एही से ऊ अगुआ भा “घटक” के शरण में चल जाता. “घटक” भा “घटकी” लोग राउर बियाह ओही जगह के आसपास के गांव, शहर भा कस्बा में करा सकेला, जहां राउर घर बा. एही पेशा से कतने “घटक” लोग आपन परिवार के पालन- पोषण करता, घर बनवावता, जमीन खरीदता आ लइकन के बढ़िया स्कूल में पढ़ावता.\nपुराना जमाना में जब जमींदारी के प्रथा रहल तब त बंगाल में धनी- मानी लोग “घटक” लोगन के जमीन दान क देत रहल ह लोग. पर्याप्त धन, गहना आ कपड़ा देत रहल ह लोग. बाकिर अब ऊ जमाना नइखे. बाकिर हं, आजुओ “घटक” लोगन में बहुत प्राणी अइसन बाड़े जे खाए के शौकीन बाड़े. भोजन में खास मिठाई आ व्यंजन जरूर रहे के चाहीं. जतने स्वादिष्ट भोजन रही, ओतने लच्छेदार बातचीत होई. लड़की का घरे बढ़िया भोजन आ आदर मिलल त लड़का वाला के बतावल जाई कि संभावित बहू पढ़े में खूब तेज, अति गुणवान, स्वादिष्ट भोजन बनावे वाली, अति सुंदरी कन्या बिया. बांग्ला भाषा के कुल विशेषण ओह लड़की खातिर इस्तेमाल कइल जाई. जदि उत्सुकता से रउरा पूछ दिहनीं कि “घटक” लोग अतिश्योक्ति अलंकार के प्रयोग करेला कि ना? त सरकार, एकर जबाब ईहे बा कि- हं, बढ़ा- चढ़ा के त तनी बोलहीं के परेला. बियाह- सादी में झूठ ना रही त केहू मोहित होई. त देखीं बियाहो- सादी में विज्ञापनवाद/बाजारवाद ढुक गइल बा. कौनो प्राडक्ट के रउरा प्रचार करे के बा त ओकरा बारे में रउरा बढ़ा- चढ़ा के ना बोलब त केहू आकर्षित ना होई. “घटक” लोगन के ई गुण ह कि ऊ लोग वाक्पटु होला लोग आ बातचीत के शैली एतना आकर्षक होला कि रउरा मुग्ध हो जाइब. लागी कि अइसन लइका भा लइकी मिलल त दुर्लभ बा. त कौनो लइका भा लइकी के चारो तरफ एगो सम्मोहन के रचना क देला “घटक” लोग.\nअब रउरा मन में सवाल उठत होई कि महराज, रउरा त हेडिंग देले बानी कि सिकुड़ता “घटक” लोगन के व्यापार. त ई काहें? त सरकार, अब प्रेम विवाह के परंपरा तेज हो गइल बा. लड़का- लड़की खुदे आपन शादी तय क लेतारे सन. बापो- महतारी मुंह ताकत रहि जाता. कौनो- कौनो केस में त बाप- महतारी जानतो नइखे आ बेटा भा बेटी बियाह क लेतारे सन. अब गार्जियन लोग लिबरल हो गइल बा. पहिलहीं कहि देता कि बेटा तोर जहां पसंद होखे शादी क ले, बाकिर हमनी के बता दे. हमनी का राजी बानी जा. छिपा के शादी मत करिहे. त प्रेम विवाह के कारन आ कुछ- कुछ मैट्रिमोनियल वेबसाइट के कारन “घटक” लोगन के बाजार ओतना गरम नइखे जतना एगो जमाना में रहत रहे. अइसनो घटना होता कि खूब सुंदर लइका, इंजीनियर- ओवरसियर पद पर अच्छा तनखाह वाला के बियाह में देरी हो जाता. अब त कतने लोगन के चालीस साल के उमिर में बियाह होता. लइका- लइकी अपना कैरियर के पीछे पागल होके बियाह में देरी करतारे सन आ ओकरा बाद ढेर उमिर के कारन योग्य वर- वधू के मिलल मुश्किल हो जाता. अइसने कुल केस में “घटक”/ “घटकी” लोग बहुते मदद करेला.\nत रउरा जदि अद्भुत वार्ताकार देखे के होखे त कौनो “घटक” भा “घटकी” से भेंट करीं. मजाक में लोग कहेला कि कौनो चीज के उत्कृष्ट वर्णन कइल सीखे के होखे त कौनो “घटक” के संगे रहीं. रउरा वाक्य विन्यास में अद्भुत आकर्षण वाला शब्द आ जइसन स. बोले के लहजा अइसन कि रउरा मंत्रमुग्ध होके ओकर बात सुने लागब आ समय के होश ना रही. अइसन लच्छेदार भाषा आ मनोरंजक कहानी कि रउरा लगातार सुनि के भी मन ना भरी. वाणी से धन कमाए के कला एह लोगन में साफे देखल जा सकेला.\n“घटक” लोग जौन बियाह करावेला ऊ टिक जाला. वर- वधू के जीवन सुखमय रहेला. त भले फीस का रूप में “घटक” लोग रुपया लेता, लेकिन ई कहल अतिश्योक्ति ना होई कि ऊ लोग एक हद तक समाजसेवा भी करता.\n(विनय बिहारी सिंह भोजपुरी के जानकार हैं, आलेख में लिखे विचार उनके निजी हैं.)\nFIRST PUBLISHED : May 26, 2022, 17:33 IST


सरकार के डीजल नीति से जहर बनत माहौल – Anjoria\nनवम्बर 24, 2011 डीजल के दाम, सुनीता नारायण\n– सुनीता नारायण\nतनी सोच के देखीं. जब जब पेट्रोल के दाम बढ़ावल जात बा तेल कंपनियन के घाटा अउरी बढ़ जाता. काहे कि पेट्रोल आ डीजल के दाम के अन्तर अउरी बढ़ जाला आ लोग डीजल चालित वाहन का तरफ अउरी मुड़ जाला. डीजल के इस्तेमाल जतने बढ़ेला तेल कंपनियन के घाटा ओतने बढ़ि जाला. आ एहू ले खराब आ खतरनाक बाति ई कि डीजल वाहन हमनी के शहरन के पर्यावरण में अउरी जहर घोरे लागेला. परिणाम होला खराब स्वास्थ्य आ इलाज के बढ़त खरचा.\nई बाति सभे बढ़िया से बूझत बा बाकिर तबहियों केहु कुछ करत नइखे एह हालात के बदले खातिर.\nआजु लोग के एही में बुद्धिमानी लागत बा कि कार महँग भलही खरीदो चले ऊ डीजल से. खुद सरकारे के कहना बा कि निजी वाहन में डीजल से चले वाला वाहन के इस्तेमाल बहुत तेजी से बढ़ल. डीजल के मौजूदा खपत में से पन्द्रह फीसदी डीजल कार के बा. जबकि खेती का काम में मात्र बारह फीसदी इस्तेमाल बा. एह जानकारी का रोशनी में डीजल के दाम कम राखे के सरकार के नीति के पर्दाफाश हो जात बा. साफ मकसद बा कि गरीब के ईंधन के इस्तेमाल अमीर लोग का वाहन में करे के बढ़ावा दिहल.\nतेलो कंपनियन के कहना बा कि डीजल ओह लोग खातिर महुते महँग पड़त बा. खाली डीजल बेचे में कंपनियन के हर साल 67,500 करोड़ रुपििया के घाटा होखत बा. जवन कि कंपनियन के कुल घाटा के साठ फीसदी बा. अगर पन्द्र फीसदी डीजल कार चलावे में लागत बा त एकर तमलब आहे भइल कि सालाना दस हजार करोड़ रुपिया से बेसी के अनुदान ओह कारन के अमीर मालिकन के दिहल जात बा. ई भारत के गजबे समाजवाद बा जवना में गरीब के लूट के अमीर के रियायत दिहल जात बा. कंपनियन खातिर घाटा आ पर्यावरण खातिर खतरनाक !\nकार कंपनियन के दावा कि आधुनिक डीजल कार पर्यावरण के दूषित ना करस, साँच बाति नइखे. उत्सर्जन के आँकड़ा बतावत कि मौजूदा डीजल कार पेट्रोल कार का मुकाबिले सात गुना बेसी कण आ तीन से पाँच गुना बेसी दूषित गैस पैदा करेले. एहु बात के पर्याप्त प्रमाण बा कि डीजल कार से उत्सर्जित कण जहरीला आ कैंसर करावे वाला होला. एह प्रदूषण के सीधा संबंध दमा, फेफड़ा के रोग, जकड़ल खाँसी आ दिल के बीमारियन से होला. एहसे साफ जान लीं कि डीजल वाहन कतनो महँग भा बढ़िया होखो हमनी के स्वास्थ्य पर असर डलबे करेला.\nडीजल कार के बढ़ावा देबे वाला युरोप आजु एकर बड़हन दाम चुकावत बा. हवा के साफ बनवले राखे में ओकरा दिक्कत होखत बा जबकि ऊ साफ से साफ ईंधन बनावे में बहुते निवेश कइले बा आ करत बा आ अपना गाड़ियन में एक से एक उपकरण लगवले जात बा एह प्रदूषण के रोके खातिर. डीजल में करिया कार्बन के मात्रा बहुते बेसी होला जवना से अमेरिका के वातावरण खराब होखल जात बा. अमेरिका में कार के ईंधन का आधार पर प्रदूषण मापदण्ड में कवनो रियायत ना दिहल जाव जवना चलते ओहिजा डीजल कार के बाजार नइखे रहि गइल.\nत फेर भारत सरकार के नीति काहे अइसन बा ? विडंबना अउरी बेसी हो जाला जब देखल जाला कि अइसन कवनो नीति नइखे जवन एकरा के बढ़ावा देत होखे. हँ लूप होल जरूर बा. कार निर्माता जानेलें कि अगर ऊ सस्ता आ सबसिडाइज्ड ईंधन पर चले वाला कार बनइहें त बेसी कार बेच लीहें. आ ओकनी का हाथे सोना के खदान लाग गइल बा. ऊ एह धारणा के फायदा उठावत बाड़े कि डीजल के इस्तेमाल जरूरी सामान ढोवे खातिर आ सार्वजनिक वाहन में होखेला. ऊ इहो जानत बाड़े कि दुहरा दाम प्रणाली बनावल ना जा सके जवना में कार खातिर त बेसी दाम लिहल जाव आ बस ट्रैक्टर खातिर कम ! बस एही मजबूरी के ऊ फायदा उठावत बाड़े.\nसरकारी एजेन्सियनो के ई बाति मालूम बा. एह चलते उहो जब तब एह दाम में गड़बड़ी सुधारे के बात करत रहेलें. बाजार जानेवाला लोग उपरे झाँपर बतियावत रहेला डीजल के दाम के नियन्त्रण मुक्त कइला का बारे में. काहे कि ओहू लोग के मालूम बा कि सरकार डीजल के नियन्त्रण मुक्त ना कर सके काहे कि एहीसे रेलवे के चले के बा, सगरी ट्रांसपोर्ट सिस्टम आ खेतीओ के डीजल के जरूरत बा. ऊ जानेले कि डीजल के दाम बढ़वला से महँगाई बढ़ी आ सगरो एकर विरोध होखे लागी. आ एही बात के फायदा उठावत ऊ सबले नुकसानदायक बाति अमीर लोग के निजी वाहन में सबसिडाइज्ड ईंधन के इस्तेमाल का खिलाफ कुछ ना कहसु.\nबाकिर बढ़त वित्तीय खरचा आ प्रदूषण के ध्यान में राखत अब एह बाति के ढेर दिन ले महटियावल ना जा सके. अब या त निजी इस्तेमाल में आवे वाला वाहन के ओकर प्रदूषण करे का आधार पर दाम लिहल जाव आ ना त निजी इस्तेमाल में आवे वाला डीजल वाहन के बनावही पर रोक लगावही के पड़ी. अघर ई कइल संभव ना होखे त डीजल कार आ वाहन के दाम पर दू सौ से तीन सौ फीसदी टैक्स लगा दिहल जाव जवना से कि दाम आ नीति के ई गड़बड़ी सुधारल जा सके. हमनी के पड़ोसी श्रीलंका ई कर चुकल बा. भारतो में हर कमिटी एकर राय दिहले बावे. बाकिर ई कइल नइखे जात.\nसाफ बाति बा कि डीजल खातिर बड़कन के लॉबी बहुते बरियार बा. ई सभे वाणिज्य का दुनिया में ताकतवर बाड़े आ अपना मतलब का हिसाब से नीति नवावे के ताकत राखेलें. ई सच्चाई दुखद आ जानलेवा बा.\nएह लेख के मूल रुप से पढ़े आ टिप्पणी देबे खातिर एहिजा जाईं.\nसुनीता नारायण (जन्म १९६१– ) भारत के मशहूर पर्यावरणविद हई आ हरित राजनीति अउर अक्षय विकास के समर्थक. सुनीता नारायणन साल १९८२ से विज्ञान एवं पर्यावरण केन्द्र से जुडल बाड़ी आ एह घरी एकर निर्देशक बाड़ी. ऊ पर्यावरण संचार समाजो (Society for Environmental Communication) के निदेशक हई आ “डाउन टू अर्थ” नामके एगो अंग्रेजी पाक्षिक पत्रिका के प्रकाशितो करेली. भारत सरकार उनुका के साल २००५ में पद्मश्री से अलंकृत कर चुकल बिया.\nOne thought on “सरकार के डीजल नीति से जहर बनत माहौल”\nनवम्बर 24, 2011 को 8:01 अपराह्न पर\nईहो प्रयास बन्हिआ रहल…सरकार के कवन नीति बन्हिआ बा, ईहे ना बुझाय…


दुल्हे राजा में प्रेमी निरहुआ – Anjoria\nभोजपुरी सुपरस्टार दिनेशलाल यादव निरहुआ प्रेमी बनल बाड़े अपना अगिला फिलिम ‘दुल्हे राजा’ में. एगो कॉलेजिया नवही के भूमिका में बाड़े निरहुआ जे अपना संगे पढ़े वाली अमीर लड़की मधु शर्मा से प्यार करे लागर बाड़े. दुनु के प्यार में अमीरी-गरीबी दीवार बन जात बा आ प्रेमी निरहुआ ओह दीवाल के कइसे पार करत बाड़े, उनुका प्यार के जीत कइसे होखत बा, एकरे कहानी ह ‘दुल्हे राजा’,\nमुख्य कलाकारन में सुपर स्टार दिनेशलाल यादव ‘निरहुआ’, मधु शर्मा, बंदिनी मिश्रा, अनुप अरोड़ा, संतोष श्रीवास्तव, श्यामली श्रीवास्तव, सुबोध सेठ, अभय राय, प्रिया पाण्डेय, सी.पी. भट्ट, आलोक यादव, आ राज प्रेमी के नाम शामिल बा.


स्वच्छता अभियान के शुरूआत कइलन मनोज तिवारी – Anjoria\nउत्तर पूर्वी दिल्ली के सांसद मनोज तिवारी आ फेमिना मिस इंडिया व‌र्ल्ड कोयल राणा बियफे का दिने एगो स्वच्छता अभियान के शुरुआत कइल. एह अभियान में ई लोग झुग्गी झोपड़ियन आ निगम स्कूलन में जा के बचवन के स्वच्छता का बारे में जागरूक कइलन.\nएह दौरान बचवा आ ओकनी के गार्जियन आ मास्टरो लोग सांसद आ मिस इण्डिया के देखे ला बेचैन रहे. मनोज तिवारी कहलन कि एह तरह के छोटहने-छोटहन प्रयासो से बड़हन बदलाव ले आवल जा सकेला. कोयल राणा नारा दिहली ‘आपकी जिंदगी आपके हाथ, साफ हाथ सुरक्षित आप’.\nPrevious Post: अवधेश मिश्रा अब तमिलो फिलिम मे\nNext Post: ‘छोरा गंगा किनारे वाला’ इतिहास बनाई, कहलन धीरेन्द्र चौबे


अबकी का चुनाव में देश ला वोट करे के बा – Anjoria\nफरवरी 9, 2014 चुनाव, नरेन्द्र मोदी, भाजपा\nअबकी के चुनाव एकहत्तर जइसन होखे वाला बा जब इन्दिरा कांगेस के टिकट प खड़ा बिजली के खंभा ले जीत गइल रहले. बाकिर सोचे वाली बात होखी कि का भाजपा का लगे अइसन बेंबत बा जे उ अपना उमीदवारन के देश के हर राज्य से जीता ले जाव?\nई एगो बड़हन सवाल बा आ बेर बेर भाजपा विरोधी एही बात के उछाले में लागल बाड़े कि देश के कुछेक राज्य छोड़ के भाजपा के कतहीं कवनो अस्तित्व नइखे. हालांकि कांग्रेस के हाल एहु ले खराब बा बाकिर ओकरा से केहु ई सवाल नइखे करत. एक त एह चलते कि सभे मान के चलत बा कि अबकी कांग्रेस के सूपड़ा साफ होखे वाला बा आ दोसरे एह ला कि कुछ बुद्धुजीवियन (गलती से नइखीं लिखले) के ई शगल हो गइल बा कि हर बात में भाजपा आ हिंन्दुवन के छोट देखावे के बा.\nनरेन्द्र मोदी के प्रधानमंत्री उम्मीदवार घोषित कइला का बाद भाजपा के योजना बा कि चुनाव के अमेरिका के राष्ट्रपति चुनाव जइसन बना दीहल जाव जहाँ उमीदवारे सब कुछ हो जाला. जान के भा अनजाने कांग्रेसो एह चाल में फँसत गइल बिया. अधिकतर कांग्रेसियन के मानसिकता ओह गुलाम जइसन हो गइल बा जे अपना मालिक मलिकार छोड़ दोसरा के चिन्हबे ना करसु. उनुका ला सब कुछ नेहरू परिवारे होला. नेहरू ना त इन्दिरा, इन्दिरा ना त राजीव, राजीव ना त सोनिया, सोनिया ना त राहुल, राहुल ना त प्रियंका, प्रियंका ना त उनकर बेटा. कांग्रेसियन के आवे वाला पीढ़ी ले निश्चिंत बा कि ओकर नेतृत्व करे वाला कवनो ना कवनो जनमत रहीहें नेहरू का परिवार में. कांग्रेसियन के एह अन्धभक्ति के एगो बड़का कारण इहो ह कि उ कवनो दोसरा कांग्रेसी के नेता मानल बनावल आपन हेठी समुझेले. खैर, अगिला चुनाव मोदी बनाम राहुल होत जात बा. एह बीच कुछ पोसुआ मीडियावालन के कोशिश इहो बा कि कवनो ना कवनो तरह से आ आपा पार्टी के एगो मजगर चुनौती बनावल देखावल जाव. जवन आदमी अपना बेटा के किरिया खा के पलटि मार दिहलसि ओकरा प विश्वास करे के कहत बा लोग. अलग बात बा कि देश के जनता अतना बुड़बक ना हवे जे अपना सही गलत के फैसला ना कर सके.\nत भाजपा के कोशिश करे के पड़ी कि ओह राज्यन में जहाँ भाजपा के मजगर मौजूदगी नइखे ओहिजा चुनाव मोदी का नाम प लड़ल जाव. संजोग से हमनी किहाँ के वोटिंग के तरीका चुनाव चिन्ह के महत्ता बेसी देला बनिस्बत चुनाव लड़े वाला के नाम के. से आराम से एह चुनाव के अमेरिकी राष्ट्रपति के चुनाव जइसन बनावल जा सकेला जहाँ लड़ाई गदहा आ हाथी का बीचे होला. कबो गदहा जीतेला कबो हाथी. वइसे ओहजो तिसरका मोर्चा वाला जइसन पार्टियन के कमी नइखे. अलग बाति बा कि मतदाता ओह पार्टियन के कवनो भाव ना देसु. त एहिजो के लड़ाई पंजा आ कमल का बीच बना देबे के बा. हर जगहा के चुनाव पोस्टर पर नाम आ फोटो में नरेन्द्र मोदी के प्रमुखता दीहल जाव आ असली उमीदवार के नाम छोट साइज में दिहल जाव. एहसे मतदाता का सोझा चुने के आसानी होखी.\nसाथही अबकी मतदाता लोगो के सोच समुझ के वोट करे के चाहीं. वोट देबे से पहिले जरूर सोचीं कि का रउरा जेकारा के वोट देत बानी उ देश में स्थिर सरकार दे पाई? का ओकरा में सौ सीट जीते के कूवत बा? याद राखब कि वोट रउरा राज्य ला नइखे होखत देश ला होखत बा, आ अबकी वोट फॉर इण्डिया देबे के बा. देश ला वोट करे के बा कवनो दोसरा ला ना. जात पाँत, भाषा, मजहब सभ भुला के देश ला वोट करे के बा. देश जीती त सभे जीती, देश हार गइल त सभे हारी. त हारे ला ना जीते ला वोट करीं. अब ई रउरा प बा कि केकरा के वोट देत बानी. पंजा के कि कमल के. वइसे देश में अतना पाँक हो गइल बा कि कमल खिलावल जरूरी लागत बा.